حوکم و ئادابەکانى قوربانى : ماڵپەڕی وەڵامەکان\nحەج و عومرەقوربانى كردنحوکم و ئادابەکانى قوربانى\nحوکم و ئادابەکانى قوربانى\nوەڵامى (81) پرسیار بە کورتى و پوختى لە لایەن هەردوو زاناى پایەبەرز شێخ ابن باز و شێخ ابن عثیمین سەبارەت بە حوکم و ئادابەکانى قوربانى\nحوکم و ئادابەکانى قوربانى بە کورتى\nگوڵبژێرێک لە فەتواى هەردوو زاناى پایەبەرز\nشێخ عبدالعزیز بن عبدالله بن باز -رحمه الله -\nشیخ محمد بن صالح العثیمین - رحمه الله -\n1- حوکمی قوربانی چی یە بۆکەسێک لەتوانایدا هەبێت قوربانی بکات ؟\nشێخ ابن باز دەڵێت :\nسوننەتێکی موئەکەدەیە وهەریەک لەپیاو وئافرەت دەتوانن قوربانی بکەن بۆ خۆیان وماڵ ومنداڵیان . مجموع الفتاوى (18-38)\nشێخ ابن عثيمين دەڵێت :\nقوربانی سوننەتێکی موئەکەدەیە بۆ کەسێک لەتوانایدا هەبێت ، مرۆڤ قوربانی بۆ خۆی ماڵ ومنداڵی دەکات .\nبەڵام بۆچونى تەواو ئەوەیە کە : هەرکەسێک دەستى بڕوات و تواناى هەبێ واجبە لەسەرى .\nهاوبەشی کردن لەقوربانیدا :\n2- ئایا مەڕێک دەکرێت بکرێت بەقوربانی بۆ سەرۆک خێزانێک ومنداڵەکانی ؟\nبەڵێ مەڕێک دەکرێت بکرێت بەقوربانی بۆ سەرۆک خێزانێک ومنداڵەکانی ؛ چونکە پێغەمبەر ﷺ هەموو ساڵێک دوو بەرانی دەکرد بەقوربانی ، دانەیەکیان بۆ خۆی وماڵ ومنداڵی ، ئەوی تریان بۆ لەئومەتەکەی ئەوانەی کەخودایان بەتاک وتەنهایی پەرستووە .\nفضيلة الشيخ عبدالعزيز بن باز - رحمه الله -\n3- ئایا دەکرێت کەسێک کەقوربانی دەکات کەسێکی تر بکات بەشەریک لەخێری قوربانیەکەیدا ؟\nابن باز دەڵێت :\nبۆی هەیە کەسانی تر بکات بەشەریک لەخێری قوربانیەکەیدا جا زیندو بن یاخود مردوو .\nبرا ومنداڵ کەلەماڵدا هەن ئایا یەک قوربانی بەسە بۆ هەموویان ؟\n4- ئایا ئەو قوربانیەیی کەباوکم دەیکات بۆ من وخێزانم ومنداڵەکانیشم دەڕوات ؟\nگەر تۆ لەماڵێکی سەر بەخۆدای ئەوا دەتوانی قوربانیەکی سەر بەخۆ بۆ خۆت بکەیت بۆ خۆت ومنداڵەکان ، وە ئەو قوربانیەیی کەباوکت دەیکات خێزانەکەی تۆ ناگرێتەوە چونکە تۆ لەگەڵیان نیت لەماڵدا .\n5- ئایا دروسته یەک قوربانی بکرێت بۆ دوو برایی دایک وباوکی ومنداڵەکانیان کەلەیەک ماڵدان وخواردن وخواردنوەیان یەکە ؟\nدروستە کەسانێک کەلەیەک ماڵدان هەر چەند دوو عائیلە بن یەک حەیوان بکەنە قوربانی لەبری هەردوو لایان .\nفضيلة الشيخ : محمد بن صالح بن عثيمين -رحمه الله -\n6-باوکێک لەگەڵ سێ کوڕیدا کەژنیان هێناوە لەیەک ماڵدا دەژی وهەریەکەیان ماڵی تایبەتی خۆی هەیە ئایا یەک قوربانی بەسە بۆ هەموویان ؟\nپێم وایە هەریەکان قوربانیەکیان لەسەرە چونکە هەریەکەیان ماڵی سەر بەخۆی خۆی هەیە.\n7- کەسێک لەگەڵ باوکیدا دەژی وژنی هێناوە وماڵی هەیە ئایا لەگەڵ باوکیدا یەک قوربانی کافیە بۆ هەردووکیان ؟\nأ-سوننەت وایە پیاو قوربانی بۆ خۆی ماڵ ومنداڵی دەکات جا منداڵ بن یاخود گەورە .\nب- بەڵام گەر مرۆڤ جودا بێت لەباوکی ، ماڵی خۆی هەبێت ، ئەوا هەریەکەیان پێویسته قوربانیەک بکەن .\n8- گەر باوک چەن مناڵێکی هەبێت وهەندێکیان ژنیان هێنابێ ئایا قوربانیەکەی باوکیان بۆ منداڵەکانیش دەبێت لەکاتێکدا هەندێکیان ژنیان هێناوە ؟\nأ- گەر یەک خێزان بن ولەیەک ماڵدا بن ئەوا یەک قوربانی بەسیانە .\nب-بەڵام گەر منداڵەکان هەریەکەیان ماڵی سەربەخۆی خۆی هەبێت ئەوا پێویسته هەریەکەیان قوربانی بۆ خۆی بکات وئەوەی باوکی بۆ ئەوان نابێت .\n9- سێ برا لەماڵێکدان وموچەیان هەیە وهەموویان ژنیان هێناوە جا ئایا یەک قوربانی کافیە بۆ هەموویان یاخود پێویستە هەریەکەو قوربانیەک بکەن ؟\nأ- گەر خواردنیان یەک بێت ئەوا یەک حەیوان بەسیانە ، کەسی سەر گەورەی ماڵ قوربانیەک دەکات لەبری هەموویان .\nب-بەڵام گەر هەریەکەیان خواردنی سەر بەخۆی هەبوو ومەتبەخی سەربەخۆی هەبوو لەم حاڵەتەدا هەریەکەیان پێویستە قوربانیەکی سەربەخۆ بۆ خۆیان بکەن .\n10- پیاوێک دوو ژنی هەیە دانەیەکیان لای خۆیەتی ئەوی تریان لای ماڵ باوکیەتی ئایا پێویستە لەسەری یەک قوربانی بکات یاخود دوان ؟\nیەک قوربانی بەسە چونکه خێزانەکەی کەلەلای ماڵ باوکیەتی هەر خێزانی ئەمە با لای ماڵ باوکیشی بێت .\n11- ئایا دروستە قوربانی بکەیت بەقەرز تا کاتی هاتنی موچە ؟\nشێخ ابن باز رحمه الله دەڵێت:\nدروسە موسوڵمان قەرز بکات بۆ ئەوەی قوربانی بکات بەمەرجێ توانای دانەوەی هەبێت .\nوەهەروەها شێخ ابن عثيمين دەڵێت:\nأ- هەژارێک کەلەکاتی قوربانی کردندا پارەی نی یە بەڵام موچەی هەیە یاخود ئومێدی هەیە شتێک بێتە دەسیەوە ئەوا دەتوانێت قەرز بکات ودواتر بیداتەوە .\nب-بەڵام گەر دەیزانی بەم زوانە ناتوانێ بیداتەوە ئەوا پێمان باش نی یە قەرز بکات چونکە ئەو قوربانیە توشی قەرزاری دەکات .\nکاتی قوربانی کردن .\n12- چ کاتێک کاتی قوربانی کردنە ؟\nیەکەم ڕۆژی جەژنی قوربان تا دەگاتە کۆتا ڕۆژەکەی (ئاو بوونی خۆری چوارەم ڕۆژی جەژن)\nلەکاتی تەواو بوونی نوێژی جەژنەوە تاوەکو ئاو بوونی خۆری چوارەم ڕۆژی جەژن .\n13- ئەگەر پێش جەژن قوربانى بکرێت حوکمى چیە؟\nأ- گەر پێش نویژی جەژن قوربانی کرد ئەوا بەقوربانی ئەژمار ناکرێت وپێویستە لەبرى ئەوە حەیوانێکی تر بکاتە قوبانی .\nب- وەگەر دوای ئاوا بوونی خۆری چوارەم ڕۆژی جەژن قوربانی کرد ئەوا بەقوربانی ئەژمار ناکرێت مەگەر عوزری هەبێت.\n14- ئەو مەرجانەی کەپێویستە لەقوربانیدا هەبن :\nئەو مەرجانە چین کەپێویستە لەقوربانیدا هەبن؟\nأ- پێویست لەو حەیوانانە بێت کەدەکرێن بەقوربانی کەئەویش : وشتر ومانگا ومەڕ وبزنە .\nب- بگات بەو تەمەنەی کەدیاری کراوە لەشەرع دا بەم شێوەیەیی لای خوارەوە :\nمەڕ : پێویستە شەش مانگی تەواو کردبێت.\nوە بزن پێویستە ساڵێکی تەواو کردبێت .\nمانگا : دوو ساڵی تەواو کربێت .\nوە وشتر پێنج ساڵی تەواو کردبێت .\nج- پێویستە ساغ بێت وبێ عەیب بێت ، واتە :\nکوێرێک نەبێت بەشێوەیەک کوێریەکەی پێوە دیار بێت .\nوە نەخۆش نەبێت بەشێوەیەک نەخۆشیەکەی پێوە دیار بێت .\nوە شەل نەبێت بەشێوەیەک شەلیەکەی پێوە دیار بێت .\nوە زۆر لاواز نەبێت کەمۆخی تێدا نەمابێت لەبەر لاوازی .\n15- حوکمی قوربانی کردن بەحەیوانێک کە گوێی بڕابێت یاخود شاخی شکابێت چی یە ؟\nدروستە ودەبێت بکرێت بەقوربانی بەڵام مەکڕوهە ؛ چونکە نەقسی هەیە وکامڵ نی یە .\n16- ئایا دروسته حەیوانی خەسێنراو بکرێت بەقوربانی ؟\nبەڵێ دروسته حەیوانی خەسێنراو بکرێت بەقوربانی تەنانەت هەندێ لەزانایان لەحەیوانی تر پێیان باشتر بووە چونکە گۆشتەکەی خۆشتر دەبێت.\n17- ئایا دروسته حەیوانێک بکرێت بەقوربانی کەگوێی داخ کرابێت؟\nبۆ چوونی ڕاست ئەوەیە زیانی نی یە ، جا گوێ بڕاو وشاخ شکاو وکلک بڕاو هەمویان دەشێن بۆ قوربانی بەڵام باشتر وایە نەکرێن بەقوربانی چونکە نەقسیان هەیە وکامڵ نین .\n18- چۆن گۆشتی قوربانی دابەش بکەین؟\nسوننەتە ئەو کەسەی کەقوربانی دەکات :\nأ- لێی بخوات\nب- وەک هدیە بەشی خزمەکانی ودراوسێکانی لێ بدات .\nج- وە هەندێکی بکات بەخێر .\n19- چۆن گۆشتی قوربانی دابەش بکرێت باشە ؟\n1-مرۆڤ لێی دەخوات .\n2- هەندێکی وەک خێر دەدات بەهەژاران .\n3- هەندێکی وەک هەدیە دەدات بەکەسانی دەوڵەمەند وەک ڕاگرتنی دڵیان وزیاتر خۆشەویستی لەنێوانیاندا .\n20- حیکمەت لەدابەش کردنی گۆشتی قوربانی بۆ سێ بەش چی یە ؟\nبۆ ئەوەی سێ مەبەستی شەرعی وەدەست بێت لەقوربانی کردندا :\nیەکەم : چێژ وەرگرتن لەنیعمەتی خودا ئەوەش بەخواردن لێی .\nدووەم : ئومێد بوون بەپاداشتی خودا ئەوەش بەخشینی بەهەژاران .\nچوارەم : خۆشەویستی لەنێو بەندەکانی خودادا ئەوەش بەبەخشینی بەهەدیە بەخزم وبرادەران .\n21- کامیان باشترن ئەو حەیوانەی گەورەیە وگوشت وچەوری زۆرە یاخود ئەوەی نرخەکەی زۆرە ؟\nأ- گەر تەماشای سودەکەی بکەین ئەوا بێگومان ئەوەیان باشترە کەگۆشتی زۆر ترە .\nب- وەئەگەر تەماشای ڕاستی پەرستن بۆ خودا بکەین ئەو دەڵێین ئەوەیان باشترە کەنرخی گرانترە .\nج- بەڵام تۆ خۆت تەماشاکە بزان کامت پێ باشترە ئەوە بکە گەر بینیت بەکامەیان ئیمانت زیاد دەکات ودڵت موڕتاح دەبێت ئەوەیان ئەنجام بدە .\n22- ئایا کردنە هەدێی گۆشتی قوربانی بەکاڵی دەبێت یاخود لێنراوى و برژاوی ؟\nکردنە هەدیە وخێر بەکاڵی دەبێت .\n23- ئایا دروسته گۆشتی قوربانی کۆ بکرێتەوە ودواتر دابەش بکرێت هەرچەند دوا کەوێت لەڕۆژی جەژن ؟\nدروستە دابەش کردنی گۆشتی قوربانی و کاتێک دیاری کراوی نی یە .\nقوربانی کردن لەبری مردوو :\n24-حوکمی قوربانی کردن لەبری مردوو چی یە ؟\nأ- قوربانی کردن بۆ کەسی زیندووە ، پێغەمبەر ﷺ چەند کەسێکی نزیکی مردن وقوربانی بۆ نەکردن .\nب- گەر مردوو وەسیەتی کردبێت قوربانی بۆ بکرێت ئەوا وەسیەتەکەی جێ بەجێ دەکرێت وقوربانی بۆ دەکرێت .\nج-ئینسان قوربانی بۆ خۆی ماڵ ومنداڵی وکەس وکاری بکات ونیەتی مردوەکانیشی لێ بێنێت .\nد- بەتەنها قوربانی بۆ مردوو بکرێت ئەمەیان لەسوننەتدا نەهاتووە وسوننەت نی یە .\n25- ئایا سەر زەنشتی ئەو کەسانە بکەین کەقوربانی بۆ مردوو دەکەن ؟\nگەر کەسێک بیکات ئەوا ئێمە سەرزەنشتی ناکەین بەڵکو ڕێگای باشتری پێ پیشان دەدەین ، کەئەویش دوعا کردنە بۆ مردوو .\n26- حوکمی کردنە خێری پارەی قوربانی ؟\nأ- گەر قوربانیەکە دیاری کرابێت جا بەوەقف بێت یاخود وەسیەت ئەوا دروست نی یە بۆ کەسی وەکیل لێی لابدات ولەبری قوربانی کردن پارەکەی بکات بەخێر .\nب-گەر قوربانی سوننەت بێت وبۆ غەیری خۆی بکات ئەوا بەر فراوانە ودەتوانێت .\nج- حەتمەن حەیوان کردنە قوربانی لەکردنە خێری پارەکەی باشترە .\n27- لەماڵی خۆم قوربانی بۆ خۆم وماڵ ومنداڵ وخێزانم دەکەم ، جا ئایا دروستە خێزانم باوک ودایکی کەمردوون شەریک بکاتەوە ؟\nأ- تۆ بۆت هەیە دایک وباوکت بکەیتە شەریک لەقوربانیەکەتدا .\nب- بەڵام خێزانت نەخێر چونکە ئەو بۆی نی یە تەسەروف لەقوربانی تۆدا بکات .\n28- کامیان باشن بکرێنە قوربانی ، مەڕ یاخود مانگا ؟\nأ- مەڕ باشترە بکرێت بەقوربانی .\nب-خۆ ئەگەر مانگا یاخود وشتر بکرێت بەقوربانی ئەوا هیچی تێدا نی یە ودروسته .\nأ- گەر بەتەمای حەیوانەکە بۆ خۆی بکات بەقوربانی ئەوا وشتر باشترە ، پاشان مانگا پاشان مەڕ پاشان بزن .\nب-بەڵام گەر بەحەوت کەس وشتر یاخود مانگایەک بکەنە قوربانی ئەوا مەڕ باشترە پاشان بزن .\nهاوبەش وشەریکی لەقوربانیدا :\n29- ئایا دروسته حەوت کەس ببنە شەریک لەمانگا یاخود وشترێکدا وهەریەکەیان بۆ خۆی ماڵ ومنداڵی بێت ؟\nأ- لەسوننەتیی صەحیح دا لەپێغەمبەرەوە ﷺ هاتووە کەحەیوانێک جا وشتر بێت یاخود مانگا یاخود مەڕ وبزن بۆ پیاوێک وکەس وکاری دەبێت هەرچەن زۆر بن .\nب-بەڵام شەریک بوونی حەوت کەس لەمانگا وشتردا خیلافی تێدایە ، وە بۆچوونی ڕاست ئەوەیە دروسته پیاو مەبەستی خۆی ماڵ ومنداڵی بێت چونکە مەبەست لەیەک کەس خۆی ماڵ ومنداڵیەتی .\n30- ئایا دروسته پێنج کەس ببنە شەریک لەیەک قوربانیدا ؟\nأ- دروست نییە لەمەڕ وبزندا دوو کەس یاخود زیاتر ببنە شەریک .\nب- بەڵام بوون بەشەریک لەمانگا و وشتردا دروستە ودەتوانرێت حەوت کەس ببنە شەریک لەیەک قوربانیدا .\n31- ئایا دروستە سێ دراوسێ ببنە شەریک لەتەنها مەڕێکی قوربانیدا ؟\nنەخێر نابێت ؛ چونکە یەکێک لەمەرجەکانی قوربانی ئەوەیە بەپێی شەرع بێت ، وەلەشەرع دا نەهاتووە دوو کەس یاخود زیاتر ببنە شەریک لەتەنها مەڕێکدا .\n32- ئایا دەتوانرێت پیاو خێزانەکەی شەریک بکاتەوە لەحەیوانێکدا لەقوربانیدا بەشێوەیەک هەریەکەیان نیوەی پارەکەی بدات ؟\nأ- گەر ژن ومێرد لەپارەی مەڕێکدا ببنە شەریک نابێت ؛ چونکە نابێت دوو کەس لەیەک مەڕدا ببنە هاوبەش .\nب-بەڵکو شەریکایەتی لەمانگا و وشتردایە کەبۆ حەوت کەس دەبێت .\n33- لەکاتی کڕینی مانگا یاخود وشتردا ئایا مەرجە پێشتر شەریکەکان ڕێک کەوتبێتن ؟\nأ- گەر وشتر یاخود مانگای کڕی بەنیەتی ئەوەی بەحەوت کەس بیکەنە قوربانی لەم حاڵەتە دروستە دواتر کەسانی تر شەریک بکەنەوە تا حەوتەکە تەواو دەبێ .\nب- بەڵام گەر کڕی ونیەتی وا بوو بەتەنها بۆ خۆی بکات ودیاری کرد ئەوا دواتر بۆی نییە کەسانی تر شەریک کاتەوە .\n34- ئایا بۆ کەسێک کەدەستی دەڕوا وپارەی هەیە دەتوانێ زیاد لەحەیوانێک بکاتە قوربانی ؟\nباشتر وایە بۆ پیاو وخێزانکەی یەک مەڕ بکەنە قوربانی ، وەهەرکەسێک پارەی زیاتری هەیە با پارەکەی بکاتە حێر ، ویاخود با بیداتە خواردن وبیدات بەهەژارەکان گەر هەبوو گەرنا بیداتە هەژارەکانی وڵاتانی تر کەپێویستیانە .\nبڕین ولێکردنەوەی توکی سەرو نینۆک وپێست بۆ کەسێک کەقوربانی بکات .\n35- ئایا مەرجە ئەو کەسەی کەقوربانی دەکات نینۆکی نەکات وتوک لەخۆی نەکاتەوە ؟\nدروست نی یە دوای داخل بوونی مانگی (ذي الحجة) بۆ کەسێک قوربانی بکات شتێک لەتوکی سەری ونینۆکی وپێستی لێ بکاتەوە .\n36- ئایا ئەو ڕێگریەیی کەلەبارەی لێ نەکردنەوەی نینۆک وتوکەوە هاتووە بۆ حەڕامیە ؟\nئەسڵ وایە ڕێگری پێغەمبەر صلی اللە علیه وسلم بۆ حەڕامیەتیە ، تاوەکو بەڵگەیەکی تر دێت ولای دەدات بۆ کەڕاهەت یاخود غەیری کەڕاهەت ، جا حەڕامە بۆ ئەو کەسەی کەدەیەوێ قوربانی بکات توک یاخود نینۆک یاخود پێستی لاشەی خۆی بکاتەوە تاوەکو قوربانیەکەی دەکات .\n37- لەفەرموودەیەکدا هاتووە کە ئیمامی موسلیم ڕیوایەتی کردووە : (فلا يمس من شعره ولا بشره شيئا)؟\nواتە : بادەستکاری توکی وپێستی نەکات .\nمەبەست لەپێست ، ئەوەیە کەهەندێ کەس بەشێک لەپیستی پاژنە پێى لێ دەکاتەوە .\n38- حیکمەت چی یە لەوەی ڕێگری کراوە لە لێ کردنەوەی نینۆک وتوک وپێست ؟\nأ- یەکێک لەنیعمەتەکانی خوا بەسەر بەندەکانیەوە ؛ کاتێ کەهەندێ کەس حەجیان لەدەس دەچێت وتوانای حەجیان نی یە بەواز هێنان لەخۆشی ، وەبۆیە ئەمەی داناوە بۆ ئەوەی هاوبەشی حاجیەکان بن لەهەندێ ڕێو ڕەسمدا .\nب- کەسی قوربانی کار کاتێ لەهەندێ شتدا هاوبەشی حاجیە کەئەویش نزیک بوونەوەیە لەخودا بەسەربڕینی قوربانی ، هاوبەشیەتی لەهەندێ تایبەت مەندیەکانی ئیحڕام دا ئەویش بەنەکردنی توک ونینۆک .\n39- ئایا حوکمی حەڕامیەتی لێ کردنەوەی توک ونینۆک هەموو ئەندامەکانی خێزان دەگرێتەوە کەقوربانیان بۆ دەکرێت ؟\nنا ئەو حوکمە تایبەتە بەوەی قوربانیەکە دەکات وئەندامەکانی تری خێزان ناگرێتەوە ؛ چونکە لەپێغەمبەرەوە صلی اللە علیە وسلم نەگێڕدراوەتەوە کەفەرمانی بەوە کردبێت .\n40- ئایا ئەو کەسەی کەمردوویەک وەسیەتی بۆ کردووە قوربانی بکات پێویستە لەسەری دەسکاری توک ونینۆکی نەکات ؟\nنا ئەو لەحەقیقەتدا قوربانی کار نی یە ، بەڵکو لەبری غەیری خۆی دەیکات ، بۆیە حوکمەکە بەند نی یە بەوەوە .\n41- حوکمی ئەو کەسە چی یە کەبەئەنقەست لەدە ڕۆژی مانگی ( ذي الحجة)دا، توک ونینۆک لەخۆی دەکاتەوە ئایا قوربانیەکەی دروسته ؟\nگەر ئەو کارە بەئەنقەست بکات ئەوا بێفەرمانی پێغەمبەری خودای ﷺ کردووە ، بەڵام قوربانیەکەی دروسته .\n42- وەئایا ئەو کەسەی کەڕیشی دەتاشێت قوربانیەکەی دروسته ؟\nهێشتنەوەی ڕیش سوننەت و ڕێبازی پێغەمبەرە وتاشینی عادەتی هاوبەش بڕیار دەرانە ، قوربانی بکە هەر چەند بێفەرمانی خودات کردووە بەتاشینی ڕیش ؛ چونکە قوربانی شتێکە وتاشینی ڕیش شتێکی ترە .\n43-هەرکەسێک نیەتی قوربانی نەهێنێت تەنها دوای هاتنی دەی مانگی(ذي الحجة) نەبێت ئایا قوربانیەکەی دروسته ؟\nهیچی لەسەر نی یە وتاوان بار نابێت بەوەی توک ونینۆکی لێ کردۆتەوە چونکە پێش ئەوەی نیەت بێنێت توک ونینۆکی لێ کردۆتەوە .\n44- تاوەکو کەی نابێ توک ونینۆک لێ بکرێتەوە ؟\nتاوەکو ئە کاتەی کەقوربانیەکەی دەکات ، هەرکە قوربانیەکەی کرد ڕێگریەکە کۆتایی دێت .\n45- ئایا ئەو کەسەی کراوەتە وەکیل پێویستە وەک خاوەن حەیوانەکە توک ونێنۆک لەخۆی نەکاتەوە ؟\nئەحکامەکانی قوربانی تایبەتە بەخاوەن قوربانیەوە ، و وەکیل ناگرێتەوە وپێویست نی یە لەسەری واز لەنینۆک وپێست وتوکی لاشەی بێنێت .\nپێویست نی یە لەسەر وەکیل واز لەنینۆک وپێست وتوکی لاشەر بێنێت ، چونکە ئەو قوربانی ناکات ، بەڵکو ئەو شتانە لەسەر خاوەن قوربانیەکەیە .\n46- هەندێ کەسی عەوام پێیان وایە هەرکەسێک توک یاخود نینۆک وپێستی لاشەی خۆی بکاتەوە قوربانیەکەی دروست نی یە ؟\nأ- ئەوە هەڵەیەکی ڕوونە وهیچ پەیوەندیەک لەنێوان قەبوڵ بوونی قوربانی ولێکردنەوەی ئەوانەدا نی یە کەباس کراوە .\nب-بەڵام ئەوەی بەبێ عوزر ئەو کارە بکات ئەو بێفەرمانی پێغەمبەری ﷺ کردووە کەفەرمانی کردووە دەسکاری ئەو شتانە نەکرێت لەو دە ڕۆژەدا .\n47- حوکمی ئەو کەسە چی یە کەپێویستی بەوەیە نینۆکی بکات یاخود توک لەخۆی بکاتەوە لەکاتێکدا دەیەوێ قوربانی بکات ؟\nهیچی لەسەر نی یە لەم حاڵەتانەدا بۆنموونە :\nأ- برینێکی پێوە بێت وپێویستی بەلێکردنەوەی توکی بێت .\nب-یاخود نێنۆکی بشکێت ئەوەندەی کەئازاری دەدات دەیبڕێت .\nج-یاخود پارچەیەک لەپێستی لێ ببێتەوە وئازاری بدات وئەویش لێی کاتەوە\n48- ڕێگری کردن لەلێکردنەوی توک ونینۆک وپێست کێ دەگرێتەوە ؟\nأ- ئەوەی کەنیەتی کردنی قوربانی هەیە بۆ خۆی ، یاخود بۆ غەیری خۆی قوربانی دەکات وپارەکەی دەدات .\nب- بەڵام کەسێک ببێتە وەکیل وقوربانی بۆ غەیر خۆی بکات ئەوا بێگومان ئەو ڕێگریە نایگرێتەوە .\n49- ئایا گەر شتێک لەتوکی سەری ئافرەت لێ بووەوە کاریگەری دەبێت لەسەر قوربانی ؟\nئافڕەت گەر قورسە لەسەری ماوەی ئەو دەڕۆژە بمێنێتەوە بێ شانەکردنی سەری ئەوا دەتوانێت سەری شانە بکات ، خۆ ئەگەر شتێک بەهۆی شانە کردنەوە لێ بووەوە بەبێ مەبەست ئەو هیچی لەسەر نی یە .\n50-حوکمی سەر شانە کردن چی یە بەنیسبەت ئافرەتەوە لەدەی مانگی ( ذي الحجة )دا ، پێش قوربانی کردن ؟\nگەر ئافرەت پێویستی بەسەر شانە کردن بوو وە ئەو دەیەوێ قوربانی بکات ئەوا هیچی لەسەر نی یە ، بەڵام لەسەر خۆی شانەی دەکات ، دواتر گەر توکێکی لێ بووەوە بەبێ مەبەست ئەوا تاوان بار نابێت .\n51- ئەو ئافرەتەی کەنیەتی قوربانی هێناوە چی لەپرچی بکات لە دە ڕۆژی( ذي الحجة )دا ؟\nدروستە بۆی پرچی بکاتەوە وبیشۆرێت ، بەڵام بەتوندی شانەی ناکات ، جا گەر لەکاتی شانەکردن وشوشتندا توکێکی لێ بووەوە ئەو زیانی نی یە .\n52- گەر ئافرەت لەبەر حەیز یاخود نیفاس خۆی شوشت حەتمەن توک لەپرچی دەبێتەوە لەکاتێکدا دەیەوێ قوربانی بکات ؟\nگەر هەوڵیدا بۆ ئەوەی پرچی لێ نەبێتەوە ، وە لێ بووەوە ئەوا هیچی لەسەر نی یە .\n53-حوکمی پێدانی گۆشتی قوربانی بەکەسی کافر چی یە ؟\nدروسته گۆشتی قوربانی بدرێت بەو بێباوەڕانی کەڕێگەیان پێدراوە لەوڵاتی موسوڵماناندا بژین .\nدروسته گۆشتی قوربانی بدرێت بەکەسی بێ باوەڕ بەمەرجێک لەو کەسانە نەبێت کەدەجەنگن لەگەڵ موسوڵماناندا .\n54- ئایا حاجی چۆن حەج وقوربانی بکات لەیەک کاتدا ؟\nحاجی قوربانی ناکات بەڵام ئەو کەسەی کەکەس وکاری هەیە ئەوا پارەیان لا دادەنێت ولەبری ئەو قوربانی بۆ دەکەن ، بەڵام خۆی حەیوانێک سەر دەبڕێت کەپێی دەوترێت (الهدي ) . مجموع الفتاوى (25-19)\n55- حوكمی ئەو کەسە چی یە کەدەیەوێ حەج و قوربانی بکات ئایا دەسکارى توکی لاشەی دەکات ؟\nهیچی لەسەر نی یە توکی لاشەی لێ بکاتەوە کاتێ کەئیحڕامەکەی کۆتایی پێ دێنێت .\n56- گەر حاجیەک کەسێکی کردبێته وەکیل بۆئەوەی قوربانی بۆ بکات جا لەکاتی( الميقات ) دا ، بێەوێ نینۆک وتوکی لێ بکاتەوە ئایا ئەو کارەی دروستە ؟\nلای ئیحڕام دا ئەو کارە ناکات لەکاتێکدا نیەتی قوربانی هەیە ، جا گەر خەریکی عومرە بێت وتەوافی کردبێت وسەعی کردبێت وتوکی سەری کورت کردبێتەوە ئەوا دروسته ؛ چونکە کورت کردنەوەی توکی سەر لەو کاتەدا واجبە .\n57- چی بکات ئەو کەسەی کەدەیەوێ قوربانی بکات لەوڵاتەکەی لەکاتێکدا خۆی لەحەجە ؟\nابن عثيمين دەاێت :\nأ- مادام دەیەوێ قوربانی بکات ئەوا دوور دەکەوێتەوە لەکردنی نینۆکی وهەڵکەندنی توکی بن باڵی وکردنی توکی سمێڵی و توکی بەر .\nب- بەڵام تاشینی یاخود کورت کردنەوەی توکی سەر لەحەجدا یاخود لەعومرەدا ئەوا زیانی نی یە چونکە ئەوا بەشێکە لەحەج وعومرە وپێویسته ئەنجام بدرێت .\n58- ئایا واجبە حاجی قوربانی بکات ؟\nأ- ئەو حاجیەی کەپارە دەدات بەکەس وکاری وئەوان قوربانی بۆ دەکەن ئەوا دروسته .\nب- بەڵام لەحەج دا تەنها حەیوانێک سەردەبڕدرێت کەپێی دەوترێت ( الهدي ) .\n59- ئایا باشتر وایە لەوڵاتی خۆت قوربانی بکەیت ؟\nأ- باشتر وایە لەوڵاتی خۆت قوربانی بکەیت گەر کەس وکارت لەلات بن .\nب- بەڵام گەر کەس و کارت لەجێگایەکی تر بن وکەسێک نەبێت قوربانیان بۆ بکات ئەوا پارەیان بۆ بنێرە با لەوێ قوربانی بکەن .\nدەس نیشان کردنی قوربانی .\n60- هەرکەسێک قوربانی بکڕێت بۆ بەخێو کردنی پاشان نەخۆش کەوێت یاخود پێیەکی بشکێت ئایا دەکرێت بەقوربانی ؟\nهەر کەسێک حەیوانێکی دیاری کرد وگوتی : ئەمە دەکەم بەقوربانی ئەوا قوربانیە\nأ-جا گەر توشی نەخۆشی بوو یاخود پێی شکا ئەوا گەر خۆی سەبەب بووبێت ئەوا نابێت بیکات بەقوربانی وپێویستە لەسەری دانەیەکی تر هاوشێوەی ئەوە یاخود باشتر بکاتە قوربانی\nب- وە گەر خۆی سەبەب نەبوو ئەوا دروسته بیکاتە قوربانی .\n61- ئایا باشتر وایە مرۆڤ هەر زوو حەیوانەکەی دیاری بکات بۆ قوربانی ؟\nباشتر وایە مرۆڤ زوو حەیوان بکڕێت بۆ ئەوەی بەجوانترین شێوە بەخێوی بکات بەڵام ئارام بگرێت لەدیاری کردنی قوربانیدا ، لەبەر ئەوەی گەر توشی شتێک بوو دانەیەکی تر بکڕێت وبیکات بەقوربانی .\n62- حوکمی لە خەنە گرتنى حەیوانى قوربانی و پەت کردنە ملی ؟\nقوربانی هیچ پێویستی نیە بە لەخەنە گرتن و پەت کردنە مل .\n63- کەسێک نەزری کردووە بەرانێک سەر بڕێت بەڵام بەرانەکە مردووە ؟\nأ- کاتێ مرۆڤ قوربانی دیاری دەکات، وپاشان دەمرێت بەبێ ئەوەی خۆی کەم تەرخەم بێت ودەستی تێدا بێت ئەوا هیچی لەسەر نی یە .\nب- تەنها لەحاڵەتێکدا نەبێت کەنەزری کردبێت ئەوا پێویسته نەزرەکەی بەجێ بێنێت .\n64- ئایا دروستە حەیوانێک کەبۆ قوربانی دیاری کراوە سەر ببڕدرێت بۆ شایی ؟\nنەخێر دروست نی یە ونابێت لەجگە لەقوربانی بۆ هیچ شتێکر تر بەکار بهێندرێت و نابێت بگۆڕدرێت بەدانەیەکی تر .\n65- چ دەوترێت لەکاتی سەربڕینی قوربانیدا ؟\nلەکاتی سەربڕینی قوربانیدا دەوترێت : بسم الله، الله أكبر اللهم هذا منك ولك، اللهم هذه عني وعن أهل بيتي.\nواتە : بەناوی خودا ، خودا گەورەیە ، خودایە ئەمە لەتۆوەیە وبۆ تۆیە ، خودایە ئەمە لەبری خۆم وماڵ ومنداڵم .\n66- چ کاتێ (بسم الله) دەکرێت وچۆن دەکرێت ؟\nکاتی (بسم الله) لەکاتی سەربڕیندایە کاتێ کەپاڵی دەخا وچۆنیەتیەکەشی بەم شێوەیەیە : بسم الله والله أكبر اللهم هذا منك ولك، اللهم هذا عن فلان.\nواتە : بەناوی خودا ، خودا گەورەیە ، خودایە ئەمە لەتۆوەیە وبۆ تۆیە ، خودایە ئەمە لەبری فڵان .\n67- کەسێک لەکاتی سەربڕینی قوربانیدا (بسم الله) لەبیرکردبێت چ شتێکی لەسەر پێویست دەبێت ؟\nزاناى پایەبەرز شێخ عبدالعزیز بن عبد الله بن باز - رحمه الله - دەڵێت :\nکەسی موسوڵمان گەر بەئەنقەست (بسم الله) نەکات وبشزانێ ، ئەوا سەربڕاوەکەی ناخورێت .\nبەڵام گەر لەبەر نەزانین یاخود لەبیر چوون (بسم الله)نەکات ئەوا دروسته وهیچی تێدا نی یە .\n"فتاوى نور على الدرب" (24 / 164 - 165).\n68- ئایا مەرجە لەکاتی سەربڕینی قوربانیدا بوترێت لەبری فڵان ؟\nأ- گەر بڵێت لەبری فڵان باشترە\nب- وەگەر نەشڵێت ئەوا نیەتەکەی کافیە وئاساییە .\n69- کام جۆرە سەربڕینە باشە بۆ سەربڕینی وشتر ؟\nأ- بەپێوە بدرێت لەگەردنی\nب-دەستی چەپی کەلەپچە بکرێت\nج- خۆ گەر نەتوانرا بەپێوە بدرێت لەگەردنی ئەوا دروستە بەدانیشتنەوە بدرێت لەگەردنی .\n70- کام جۆرە سەربڕینە باشە بۆ سەربڕینی مەڕ ؟\nأ-لەسەرلای چەپ پاڵی دەخات\nب- پێی دەنێتە سەر ملی\nج-وەبەدەستی چەپی سەری دەگرێت تاوەکو قوڕگی دەردەکەوێت\nد- پاشان بەتوندی چەقۆکە دێنێت بەملیدا وهەردوو دەمرارە گەورەکە و قوڕگی دەبڕێت .\n71- ئایا دروستە ئافرەت قوربانی سەر بڕێت ؟\nدروسته ئافرەت قوربانی سەر بڕێت ؛ چونکە ئەسڵ وایە لەعیباداتدا ئافرەت وپیاو یەکسان وهاوبەشن .\n72-حوکمی سەربڕینی قوربانی چی یە لەشوێنی نوێژ کردنی جەژندا ؟\nسەربڕینی قوربانی لەشوێنی نوێژ کردنی جەژندا سوننەتە .\n73-حوکمی سەربڕینی قوربانی لەمەککە چی یە ؟\nأ- هەموو کردەوەیەکی چاکە لە مەککە خێری باشترە\nب- بەڵام گەر کەسی دەس نەکەوت لەمەککە قوربانیەکە بخوات و گەر لەشوێنێکی تر کەهەژاری لێ بێت ئەوا لەپێش ترە وباشترە .\n74- جیاوازی نێوان(الهدي) و(قوربانی ) و(فیدیە) چی یە ؟\nقوربانی: ئەوەیە کەلەهەموو وڵاتەکاندا لەڕۆژانی جەژندا سەردەبڕدرێت وەک خۆ نزیکردنەوەیە لەخودا\nهەدی : ئەوەیە کەلەحەڕەمی مەککە دەکرێتە هەدیە لەمەڕ ومانگا و وشتر ودابەش دەکرێت بەسەر هەژارەکانی مەکەدا یاخود کەسێک دەکاتە وەکیل ولەبری ئەو دەیکڕێت وبۆی سەر دەبڕێت\nفیدیە : ئەوەیە کەلەبەر نەکردنی واجبێک ئەنجام دەدرێت وەک نەکردنی (رمي الجمرات) یاخود کردنی شتێکی قەدەغە کراو ، وەک (تاشی سەر لەکاتێکدا کەلەئیحڕام دایە ).\n75- ئایا مەرجە مرۆڤ خۆی قوربانیەکەی سەر بڕێت یاخود کەسێک بکاتە وەکیل و خۆی ئامادەی سەربڕینەکە بێت ؟\nأ- باشتر وایە مرۆڤ خۆی قوربانیەکەی سەر بڕێت چونکە عیبادەتێکەو پێی لەخودا نزیک دەبێتەوە\nب- دروستە کەسێکی سیقە بکرێتە وەکیل وهەستێت بەسەر بڕینی ودابەش کردنی ، وە مەرج نی یە خۆی ئامادەی سەربڕینەکە بێت .\n76- ئایا بەوەکیل دەبژێردرێت گەر نەیزانی یاخود لەبیری چوو قوربانیەکەی پێش نوێژی جەژن سەر بڕی ؟\nأ- گەر قوربانی پێش نوێژی جەژن سەر بڕدرا ئەوا تەنها گۆشتێکە وبەقوربانی ئەژمار ناکرێت .\nجا گۆشتەکە بۆ خاوەن قوربانیەکەیە بەڵام دەبێ لەجێگەی ئەوە دانەیەکی تر سەر بڕێت .\nب-وەکەسی وەکیل غەرامە دەکرێت ئەوەندەی کەئەو حەیوانە بەهۆی سەربڕینەوە نرخەکەی کەمی کردووە .\n77-گەر کەسی وەکیل لەبیری چوو قوربانیەکە بکات ودوای ڕۆژانی جەژن بیری کەوتەوە چ بکات وحوکمی چی یە ؟\nابن عثيمين دەێت :\nهیچی لەسەر نییە ، گەر ئەو کەسەی کەکردوویەتیە وەکیل حەزی لێ بێت لەساڵی دواتردا قوربانی دەکات ا .\nناردنی قوربانی بۆ دەروەی وڵات :\n78- حوکمی ناردنی پارەی قوربانی چی یە بۆ دەرەوەی وڵات ودانی بەلیژنەیەک کەکڕینی قوربانیان لەئەستۆ گرتووە لەدەرەوەی وڵات ؟\nپێم وانیە دروست بێت پارەی قوربانی بنێردرێت وبدرێت بەو لیژنەیە بۆ ئەوەی هەستن بەکڕینی قوربانی لەوڵاتانی تردا .\n79- ئایا ئەو مەسڵەحەتانە چین کەلەدەست دەچن لەکاتی ناردنی پارەی قوربانی بۆ دەرەوەی وڵات ؟\nناردنی پارەی قوربانی بۆ وڵاتانی ئیسلامی مەسڵەحەتێکی زۆر لەدەس دەدات ، لەوانە :\n1- دەرکەوتنی دروشمەکانی خودا لەوڵاتانی ئیسلامیدا ، چونکە گەر خەڵک پارەی قوربانیەکانیان بنێرن بۆ دەرەوی وڵات ئەوا وڵاتەکەی خۆیان دەرکەوتنی ئەو دروشمەی نابێت\n2- ئەوەی مەشروعە ئەوەیە کەسی قوربانی کار خۆی قوربانیەکەی سەر بڕێت هەروەک چۆن پێغەمبەر ﷺ ئەو کارەی دەکرد جا گەر پارەی قوبانیەکەی بنێرت بۆ وڵاتانی تر ئەوا ئەوسوننەتەی لەدەس دەچێت\n3- بەندایەتی کردن بۆخودا بەناو هێنانی لەکاتی سەربڕینی قوربانیدا ، ئەمە عیبادەتێکە خوا فەرمانی پێ کردووە جا گەر پارەی قوبانیەکەی بنێرت بۆ وڵاتانی تر ئەوا کەسی قوربانی کار ئەوەی لەدەس دەچێت\n4- بەندایەتی کردن بۆخودا بەخواردن لێی چونکە خورادن لەقوربانی عیبادەتە وخودا فەرمانی پێ کردووە جا گەر پارەی قوربانیەکەی بنێرت بۆ وڵاتانی تر ئەوا کەسی قوربانی کار ئەوەی لەدەس دەچێت .\nهەڵگرتنی گۆشتی قوربانی :\n80- مانای ئەم فەرموودەیە چی یە " لا يدخر أحدكم من أضحيته فوق ثلاثة أيام"؟\nواتە : با یەکێک لەئێوە زیاد لەسێ ڕۆژ گۆشتی قوربانی هەڵنەگرێت .\nئەم فەرموودەیە هۆکارێکی هەبوو ئەویش ئەوە بوو ساڵێک خەڵک توشی برسێتى بوون ، بۆیە پێغەمبەر صلی اللە علیە وسلم ڕێگری کرد لەخەڵک گۆشتی قوربانیەکانیان زیاد لەسێ ڕۆژ هەڵگرن ، وە لەساڵی داهاتوودا ، واتە : بۆ ساڵی دوای ئەوە کەئەو برسیەتیە نەما پێغەمبەر صلی اللە علیە وسلم فەرمووی : "كنت نهيتكم عن الادخار فوق ثلاثة من أجل الدّافّة- يعني التي دفت بسبب الجوع- فادخروا ما شئتم وكلوا ما شئتم" رواه مسلم مجموع الفتاوى (25-134)\nواتە : من ڕێگریم لێ کردن لەوەی نابێ بەشی زیاد لەسێ ڕۆژ گۆشتی قوربانی بۆ خۆتان هەڵبگرن ، دەی ئێستا بەدڵی خۆتان هەڵی گرن ولێی بخۆن .\nفرۆشتنی بەشێک لەگۆشتی قوربانی :\n81- ئایا دروستە بەشێک لەگۆشت وچەوری ویاخود پێستی قوربانی بفرۆشرێت ؟\nحەڕامە بەشێک لەگۆشت وچەوری ویاخود پێستی قوربانی بفرۆشرێت ؛ چونکە ئەوا ماڵێک بۆ خودا دەرکراوە ونابێت لێی پاشگەز بیتەوە وهەروەک خێر کردن وایە ، واتە : چۆن دروست نی یە کاتێ خێرێک دەکەی بەشیمان بیتەوە بەهەمان شێوە دروست نی یە گۆشتی قوربانی بفرۆشرێت .\nمجموع فتاوى العلامة ابن باز - رحمه الله -\nمجموع فتاوى العلامة ابن عثيمين - رحمه الله -\nدروست نییە قەصاب كرێ‌ی سەر بڕینەكەی لە قوربانییەكە پێ بدرێـت ئایا پیاو دەتوانێت مەڕێك یان بزنێك بكات بە قوربانى بۆ خاو خێزانى؟ چ كاتێ دروست نىیه گۆشتی قوربانی هه‌ڵبگیرێت ؟ حوکمى (بسم الله) کردن لە کاتى قوربانى ئایا دروستە قوربانی کردن و عەقیقە کردن پێکەوە بکرێن و یەک مەڕ بۆ هەردووکیان سەرببڕدرێت ؟\nسەردان: ٦,٣٤٣ بەش: قوربانى كردن\nپرسیاری دواتربەکار هێنانی جن لە چارەسەر کردنى نەخۆشیپرسیاری پێشترسەردانکردنى گۆڕستان لە ڕۆژى جەژن


پێنج ساڵ بەسەر كۆچی دوایی كەریم كابان تێپەڕی\nئەمڕۆ پێنج ساڵ بەسەر کۆچی دوایی هونەرمەندی بە ئەزموونی کورد "كەریم كابان" تێپەڕی.\nهونەرمەندی بەناوبانگی کورد "كەریم كابان" یەكێكە لەو هونەرمەندانەی كە نزیكەی نیو سەدە خزمەتی بە هونەری گۆرانی كوردی کرد، ناوی (عەبدولكەریم جەلال مەحموود عەزیز كابان) ـە. ساڵی ١٩٢٧ لە سلێمانی لەدایك بووە. سەرەتا، لە قوتابخانەی ئایینی و دواتر لە قوتابخانەی (فەیسەڵییە) خوێندویەتی. ماوەیەكیش خزمەتی پۆلیسی كردووە. سەرەتای كاری هونەریی، بۆ ئەو كاتانە دەگەڕێتەوە كە لە تیپی سروودی قوتابخانەكاندا بووە، کەریم کابان، هەرچەندە تەمەنێکی زۆری لە نێو کایەی هونەری کوردیدا هەبوو، کەچی بەرهەمێکی کەمی لە دوای خۆی جێهێشت، بەڵام ناوازەو تایبەت کە بۆ هەمیشە لە گوێی هەموواندا دەزرنگێنەوە.\nلە ساڵی ١٩٤١ یەکەمین گۆرانی وتووە و لەو ئێزگەیەی کە ئینگلیزەکان لە بەردەرکی سەرای شاری سلێمانی دایان نابوو. لەساڵی ١٩٤٥ لە بەغدا دەبێتە بەڕێوەبەری بەشی کوردی لەرادیوی بەغدا، لە ١/٧/١٩٤٥ لەشاری بەغدا ئاھەنگێکی گەورەدەگێرێت، ھەرلەم ساڵەشدا یەکەم بەرھەمی خۆی بڵاوکردەوە کەبریتی بوو لە ٨ گۆرانی و دیارترینیان گۆرانیی (یاران وەسێتم، شەو) بووە، گۆرانیەكانی كەریم كابان، هەمووی بۆ عەشق وتراوە، ئیتر عەشقی نیشتمان بێت یاخود عەشقی ئافرەت، یاخود زۆرجار بۆ برادەر و خۆشەویستی ئەو دەوترێت.\nكەریم كابان، برای گۆرانیبێژی كۆچكردوو (قادر كابان)ە و بە بنەماڵە دەنگخۆش و هونەرپەروەر بوون. كابان یەكێكە لە گۆرانیبێژانی دیار و ناسراوی كورد كە خاوەنی ریتم و دەنگێكی تایبەتمەندە لە گۆرانی و میلۆدیی كوردیدا.\nكەریم كابان، پێش نەخۆش كەوتنی دەربارەی ئاواتەكانی سەردەمی گەنجی وتبووی:" بەخوا هەزار ئاواتم هەبوون نەهاتنە دی، "لێرە گریا"، هەرە ئاواتی گەرەم رزگاربوونی كوردستان و دروستبوونی دەوڵەتی كوردییە".\nهاوکات ئەمڕۆ پێنج ساڵ بە سەر کۆچی دوایی هونەرمەندی گەورەی گەلەكەمان كەریم كابان تێدەپەڕێت کە لە تەمەنی ٨٨ ساڵیدا بەهۆیی نەخۆشییەوە لە بەرەبەیانی ١٤ی کانوونی دووەمی ٢٠١٥ لە سلێمانی کۆچی دوایی کرد و بە یەكجاری ماڵئاوایی لە هونەر دۆستان و گوێگرانی دەنگی كرد.


پیاوێكی فەرەنسی روخساری خۆی ترسناك كردووە – لڤین پرێس\nپیاوێكی فەڕەنسی بۆ ئەوەی شێوەی وەك بوونەوەرە ئاسمانییەكانی لێبێت لوت و بەشێك لە لێوی بە نەشتەرگەری لابردووە.\nلیپ سێرڤ پیاوێكی تەمەنی 32 ساڵە و دەڵێت هەر لە منداڵیەوە خولیای ئەوەی هەبووە شێوەی وەك ئەو بوونەوەرە ئاسمانییە بێت كە لە فیلمەكاندا دەبینرێن.\nئەو پیاوە فەرەنسییە گۆڕینی خۆی دۆكیومێنت كردووە، وێنەكانی خۆی لە رابردوو لە ئێستادا بۆ هەزاران شوێنكەوتوانی لە ئینستگرام بڵاوكردوەتەوە، وێنەیەكی نوێی خۆی كە سەرەتای ئەم مانگە بڵاویكردووەتەوەە بەبێ لێوی سەرەوە خۆی نیشاندەدات و دەڵێت ئەو گۆڕانكاریەی كە كردوویەتی قسەكردنی بۆ قورستر كردووە .\nئەوەش دوای چەند مانگێك دێت كە گەشتی كردووە بۆ ئیسپانیا بۆ ئەوەی بە نەشتەرگەری لووتی لاببرێت، بۆیە چووەتە ئیسپانیاش بۆ ئەو نەشتەرگەریە چونكە لە فەرەنسا ئەو نەشتەرگەریە نایاساییە لە هەرێمی بەرشەلۆنە ئەنجامیداوە.\nلەدوای ئەوەی لوتی خۆی لێردووتەوە وتوسەتی شانازی دەكەم كە ئێٍتا دەتوانم بەم رووخسارەوە بڕۆم، ئەو پێشتر هەردوو گوێی بە نەشتەرگەری لابردبوو.\nئەو سپێنەی چاویشی تاتۆ كردووە و ئەوە جگە لەوەی چەند نقێمێكیشی لە روخساریدا جێگیر كردووە و لە ئێٍتادا ئەو شێوەی بووەتە شێوەی خشۆكێك.\nئەنتۆنی لە گۆڕینی روخساری خۆی پەشیمان نیە ساڵی 2017 بە ڕۆژنامەی میدی لیبری فەرەنسی وتووە، لە تەمەنێكی زۆر گەنجەوە، بە ئاواتەوەبووە بۆ گۆڕانكاری و گۆڕینی جەستەی خۆی.\nئەو پێشتر كاری پاسەوانی كردووە بەڵام لە تەمەنی 24 ساڵیەوە دەستبەرداری ئەو كارەی بووە و روویكردووەتە وڵاتی ئوسترالیا، لەبارەی روخسارە نوێیەكەیەوە ئاماژە بەوە دەكات كە حەزی بە كارەكتەرێكی ترسناكە كە ئێستا خاوەنیەتی.\nلە رووداوێكی هاتوچۆدا 53كەس گیانیان لەدەستدا و 30 كەسیش برینداربوون\nبە وێنە.. دەنگدانی تایبەت لە عێراق\nبە وێنە… لافاو وڵاتی چین-یشی گرتەوە و زیاتر لە 25 کەس خنکان\nلە ڕووداوێکی هاتووچۆدا پێنج کەس برینداربوون


رێباز فاوندەیشن بەشێك لە پێداویستییەكانی سەنتەری گورچیلەپارێزی لقی چەمچەماڵ دابین دەكات\nلە درێژەی كار و چالاكییەكانی ڕێباز فاوندەیشن بۆ پەرەپێدانی بواری پەروەردە و تەندروستی و سەرچاوە مرۆییەكان ، بەشێك لە پێداویستییەكانی سەنتەری ناوبراو دابینكرا. پێداویستییەكان خۆیان لە دابینكردنی كۆمپیوتەرێك و پرنتەرێك بینیەوە كە بۆ مەبەستی ڕایكردنی كاروباری سەنتەرەكە بەكاردەهێنرێت.\nخولى فریاگوزارى سەرەتایى لە قەزاى کفرى\nرێباز فاوندەیشن بە هەماهەنگى لەگەڵ ڕێکخراوى زینگى بۆ تەندروستى و خزمەت خولێکى فریاکەوتنى سەرەتایى لە شارۆچکەى کفرى بۆ ژمارەیەک کارمەندى تەندروستى و فێرخواز لەو سنورە کردەوە. خولەکە لەبەروارى 24 و 25 ى حوزەیران ڕێکخرا کە لەلایەن ژمارەیەک ڕاهینەرى شارەزاوە گوترایەوە و لە مەراسیمێکدا و بە بەشدارى ژمارەیەک لە بەرپرسانى ئەو قەزایە، بڕوانامەى بەشداریکردن بەسەر بەشداربووانى خولەکەدا دابەشکرا.\nبه‌بۆنه‌ی ڕۆژی جیهانی منداڵان، ڕێكخراوی ڕێباز فاونده‌یشن هه‌ڵستا به ئه‌نجامدانی چالاكی جۆراوجۆر بۆ منداڵان\nبه‌بۆنه‌ی ڕۆژی جیهانی منداڵان، ڕێكخراوی ڕێباز فاونده‌یشن هه‌ڵستا به ئه‌نجامدانی چالاكی جۆراوجۆر بۆ منداڵانی خاوه‌ن پێداویستی تایبه‌ت و منداڵانی شه‌هیدان و منداڵانی بێ سه‌رپه‌رشت و قوتابخانه‌ى یاسایی. چاڵاكیه‌كان بریتی بوون له هاندان و پاڵپشتی ده‌روونی بۆ ده‌ربڕینی هه‌ست له ڕێگه‌ى كاری هونه‌رى و وێنه‌كێشان و نووسین. له كۆتاییدا، خه‌ڵات و دیاری به‌سه‌ر منداڵه‌كان دابه‌شكرا.\nخولى هۆشیارى لەبارەى شێرپەنجەى مەمەک لە گەرمیان\nڕێباز فاوندەیشن خولێکى هۆشیارى لەبارەى شێژپەنجەى مەمک بۆ دانیشتوانى چەند گوندێکى ناوچەى گەرمیان کردووە. خولەکە لە بەروارى 16 ى مایسى 2018 دەستپێکرد و ماوەى دوو ڕۆژ دەخایەنێت. بەشداربووان لەڕێگەى پزیشکێکى شارەزاوە ناسێنران بە چۆنێتى خۆپاراستن لەو نەخۆشییە و هۆکار و سەرهەڵدانى و پشکنینى جەستەیى سەرەتایش بۆ ئەگەرى هەبوونى ئەو نەخۆشییە بۆ بەشێک لە بەشداربووان ئەنجامدا. هاوکات ، ڕێباز فاوندەیشن پاکیجێکیشى وەک دیارى بەخشییە هەر یەک لە بەشداربووان کە خۆى لە بڵاوکراوەیەکى ڕێکخراوەکەدا لەبارەى نەخۆشییەکە و لەچکێک و بۆنێکدا بینییەوە. بە گشتى ، 80 ژنى ئەو چەند گوندە سودمەندى ڕاستەوخۆى خولەکە بوون.\nخولێکى پەرەپێدانى زمانى ئینگلیزى بەسەرکەوتوویى کۆتایى هات\nرێباز فاوندەیشن بەردەوامە لە پاڵپشتیکردنى ئەو ڕاهێنانەى کە توانست و شارەزایى ستافى کەرتى گشتى بەرزدەکاتەوە. بۆ ئەو مەبەستەش ، لە ماوەى دوو مانگى ڕابردوودا سپۆنسەرکردنى خولێکى پەرەپێدانى زمانى ئینگلیزى بۆ ژمارەیەک ئەفسەرى سەر بە وەزارەتى ناوخۆى حکومەتى هەرێمى کوردستان گرتە ئەستۆ. ئەمڕۆ ، 15 مایسى 2018 ، بڕوانامەى تەواوکردنى خولەکە بەسەر بەشداربوواندا دابەشکرا.\nخزمەتکردنى کەسانى خاوەن پێداویستیی تایبەت\nلە چوارچێوەى هەوڵەکانیدا بۆ خزمەتکردنى کەسانى خاوەن پێداویستیی تایبەت، ڕێباز فاوندەیشن ویڵچێیەرێکى بۆ کەسێکى خاوەن پێداویستى تایبەت دابینکرد و هاوکات بەردەوامە لە دابینکردنى پێداوستییەکانى پاکژڕاگرتنى منداڵێکى تر کە بە دەست نەخۆشى ئیفلیجى جەستەییەوە دەناڵێنێت. ڕێباز فاوندەیشن، بەردەوام دەبێت لە فراوانکردنى ئەم هەوڵانە بە ئامانجى خزمەتکردنى کۆمەڵگا لە ڕووى تەندروستى و پەروەردەییەوە.\nسپۆنسەركردنی كەمپینی ئاوات بەمەبەستی كۆكردنەوەی پشتگیری دارایی بۆ منداڵانی نابینا و كەم گەشەی مێشك\nڕێباز فاوندەیشن وەك ئەركی هەمیشەیی پابەندە بە بەشداریكردن لە هەر هەوڵێك یان دەستپێشخەرییەك كە كۆمەڵگا سودمەندی ڕاستەوخۆی ئەو هەوڵە بێت. سپۆنسەركردنی كەمپینی ئاوات بەمەبەستی كۆكردنەوەی پشتگیری دارایی بۆ منداڵانی نابینا و كەم گەشەی مێشك نوێترین بەشداری ڕێباز فاوندەیشنە لەم ڕووەوە كە لە ڕۆژانی 22 و 23 ی شوباتی 2018 لە ماجیدی مۆڵی سلێمانی بەڕێوەچوو.\nخولى ڕاهێنانى هونەرى شارەزایى و چارەسەرکردنى دڵەڕاوکێ لە دەربەندیخان\nلەپاش ڕوودانى ئەو زنجیرە بومەلەرزەیەى کە هەرێمى کوردستان و ناوچەکەى گرتەوە ، شارۆچکەى دەربەندیخان یەکێک بوو لە شوێنانەى کە بە داخەوە زۆرترین زیانى پێگەیشت ، بڵاوبوونەوەى ترس و دڵەڕاوکێ یەکێک بوو لە دەرئەنجامە خراپەکانى ئەو کارەساتە بەجۆرێک کە هێشتا کاریگەرییەکانى لەسەر خەڵکى ئازیزى ئەو شارۆچکەیە ماوە. رێباز فاوەندەیشن بە هەمئاهەنگى لەگەڵ فەرمانگەى خۆپاراستنى تەندروستى دەربەندیخان خولێکى ڕاهێنانى بۆ تیمێکى تەندروستى ئەو قەزایە کردەوە لە بەروارى 28 تا 30 ى کانونى دووەمى 2018 لەسەر هونەرى شارەزایى و چارەسەرکردنى دڵەڕاوکێ . ئێستا ئەو تیمە ئامادەن بۆ ئەوەى بتوانن هاوکارى خەڵکى ئازیزى دەربەندیخان بدەن بۆ کەمکردنەوەى کاریگەییەکانى دڵەڕاوکێ و لە داهاتوودا سەردانى شوێنە گشتییەکان دەکەن لەو شارۆچکەیە بۆ ئەو مەبەستە.\nپرۆژەی هۆشدارى لەبارەى نەخۆشى شێرپەنجەى مەمک ....\nساڵی ئەنجامدانی پرۆژە : 2017\nرێباز فاوەندەیشن بە هەمئاهەنگى لەگەڵ تۆڕى هاوبەشى ڕێکخراوەکانى ژنان چالاکییەکى هۆشدارى لەبارەى نەخۆشى شێرپەنجەى مەمک بۆ ژنانى بەندیخانەى چاکسازى ژنان لە سلێمانى کردەوە. لە میانەى چالاکییەدا ، لەپاش پێدانى ڕێنمایى و زانیارى لەبارەى نەخۆشییەکەوە ، ژنانى ئەو بەندیخانەیە پشکنینى جەستەییان لەلایەن پزیشکێکى پسپۆڕى ژنەوە بۆ ئەنجامدرا بەمەبەستى زانینى هەر نیشانەیەک کە ڕەنگە سەرکێش بکات بۆ ئەو نەخۆشییە. هەروەها بەشداربووان نامیلکەیەکى تایبەتیان پێبەخشرا کە تێدا چۆنێتى ئەنجامدانى خود-پشکنین بۆ نیشانەکانى نەخۆشییەکە ڕوونکراوەتەوە. سوودمەندانى چالاکییەکە 37 ژن بوون.\nزیاتر لە 350 منداڵ سودمەندبوون لە پاکیچى پاراستنى تەندروستیى ددانەکان\nپاکیچى تەندروستى ددانەکان دیارییەکى ڕێباز فاوەندەیشن بوو کە خۆى لە دابینکردنى فڵچە و مەعجونى ددان و خاولى و چیرۆکێک لەبارەى پاکڕاگتنى ددانەکان و هەندێک ڕێنمایى گشتى لەبارەى تەندروستى ددانەوە لە خۆدەگرت. ئەم پاکیچە بەسەر زیاتر 350 منداڵى هەردوو باچخەى ساوایانى ( مەستان و سارا ) لەناو سەنتەرى قەزاى هەڵەبجەى تازە لەڕۆژانى 21 و 22 ى تشرینى دووەم ، 2017 دا لە دوو بۆنەى جیاوازدا دابەشکران. هەر لەو دوو بۆنەیەدا ، پزیشکێکیش بە هاوکارى ڕێباز فاوندەیشن بانگێشت کرابوو بۆ پشکنینى ددانى ئەو منداڵانە و ڕێنمایى پێویستیان لەبارەى چۆنێتى پاراستنى ددانەکانیاوە پێدرا.\nساڵی ئەنجامدانی پرۆژە : 2016\nساڵی ئەنجامدانی پرۆژە : 2015\nساڵی ئەنجامدانی پرۆژە : 2014\nساڵی ئەنجامدانی پرۆژە : 2013\nساڵی ئەنجامدانی پرۆژە : 2012\nساڵی ئەنجامدانی پرۆژە : 2011\nساڵی ئەنجامدانی پرۆژە : 2010\nساڵی ئەنجامدانی پرۆژە : 2009\nساڵی ئەنجامدانی پرۆژە : 2008\nسەرجەم پرۆژەکان پرۆژە تەندروستییەکان پرۆژە پەروەردەییەکان پرۆژە مرۆییەکان


🔣 جەژنی پیرشالیار Genel\n📅 Da eklendi Aug 13 2009 1:00PM\n👁 Bu başlık 7,424 defa görüntülendi\nرێوڕەسمی جەژنی پیرشالیار هەر لەسەردەمی ژیانی خۆیەو [ Daha... 👁] ✖ ✖ 0 0 ✔ 90% ✍ H.B. 13-8-2009 13:00:56\n✌ حاجی باقی حاجی ساڵحی مەنگۆڕ Şehitler\n📅 Da eklendi Nov 10 2008 5:06PM\n👁 Bu başlık 9,825 defa görüntülendi\nمامۆستای خەباتگێڕ و زانای لێهاتووی بواری زانستی بی [ Daha... 👁] ✖ ✖ 0 0 ✔ 99% ✍ H.B. 10-11-2008 17:06:32\n👁 Bu başlık 103,776 defa görüntülendi\nشاری سلێمانی لە ساڵی 1784 لەلایەن ئیبراهیم پاشای ب [ Daha... 👁] ✖ ✖ 73 243 ✔ 99% ✍ H.B. 7-11-2008 16:40:39\n👁 Bu başlık 30,843 defa görüntülendi\n📖 گرانییە گەورەکە Kısa tanım\n📅 Da eklendi Sep 17 2009 2:31PM\nلە مانگەکانی کۆتایی ساڵی 1879 بارانێکی زۆر باری لە [ Daha... 👁] ✖ ✖ ✖ 0 0 ✔ 70% ✍ H.B. 17-9-2009 14:31:41\n🔣 لۆزان Genel\n📅 Da eklendi Aug 13 2009 1:11PM\n👁 Bu başlık 14,635 defa görüntülendi\nپەیمانی لۆزان ئەو پەیمانەیە کە کوردستانی گەورەی تێ [ Daha... 👁] ✖ ✖ 3 0 ✔ 99% ✍ H.B. 13-8-2009 13:11:12\n👫 وەلی دێوانە Kişiler\n📅 Da eklendi Aug 13 2009 12:21PM\n👁 Bu başlık 19,324 defa görüntülendi\nشاعیری ناودار وەلی دێوانە لە سەرچاوەکاندا ساڵی لە [ Daha... 👁] ✖ ✖ 0 6 ✔ 99% ✍ H.B. 13-8-2009 12:21:52


هێزە ئیلاعاتییەکان هەڕەشەیان لە ٢ زیندانیی سیاسیی رەجایی شاری کەرەج کرد\n16:05 - 15 جۆزەردان 2713\nئاژانسی کوردپا: زیندانییەکی سییاسیی عەرەب لە زیندانیانی زیندانی \_"رەجایی شاری کەرەج\_" لەلایەن مەئموورانی وەزارەتی ئیتلاعاتەوە بەرەوڕووی هەڕەشەی حوکمی ئێعدام بوویەوە.\nبەپێی راپۆرتی ئاژانسی هەواڵدەریی کوردپا، رۆژی دووشەممە رێکەوتی ١٣ی جۆزەردان خالید حەردانی زیندانیی سیاسیی عەرەب کە لە زیندانی رەجایی شاری کەرەج لە دەستبەسەری دایە، لەلایەن مەئموورانی وەزارەتی ئیتلاعاتەوە بانگهێشت و بۆ ماوەی ٣ کاتژمێر لێپرسینەوەی لێکرا.\nسەرچاوەیەکی ئاگادار لە نێو زیندانی رەجایی شاری کەرەجەوە بە هەواڵنێری کوردپای راگەیاند: هێزە ئیتلاعاتییەکان بەو زیندانییەیان راگەیاندووە کە دەزگای قەزایی هەڵەی کردووە کە تۆی بە زیندووی هێشتۆتەوە.\nنامێق مەحموودی زیندنایی سیایسیی کورد لێپرسینەوەی لێکرا\nهەروەها رۆژی سێشەممە نامێق مەحمودی زیندانیی سیاسیی کورد لەلایەن ئەو هێزانەوە بانگهێشت کراوە و سەبارەت بە تۆمار کردنی سکاڵا لەسەر یەکێک لە مەئموورانی ئەو زیندانە کە چەند رۆژ پێش ئێستا سووکایەتی بە ناوبراو کردبوو، لێپرسینەوەی لێکرا.\nسەرچاوەکە ئاشکرای کرد: هێزە ئیلاعاتییەکان بەو زینداییە کوردەیان راگەیاندووە کە دەبێ لە سکاڵاکەی خۆی پاشگەز ببێتەوە.\nرۆژی شەممە رێکەوتی ٤ی جۆزەردان نامێق مەحموودی لە کاتی چوون بۆ نەخۆشخانە بەهۆی ئەوەی کە کارتێکی تەلەفۆن لە گیرفانیدا بووە، لەلایەن یەکێک لە مەئموورانی ئەو زیندانەوە بەناوی \_"مەهدی موختاری‌فەر \_"درابوویە بەر لێدان و بەو هۆیەوە ئەو زیندانییە کوردە لەهۆش خۆی چووبوو.\nدواتر نامێق مەحموودی سکاڵانامەیەکی رادەستی دەزگای قەزایی ئێران‌و سەرجەم رێکخراوە جیهانییەکانی مافی مرۆڤی کردبوو، ناوبراو خوازیاری پشتگیری بۆ بەدواداچوونی ئەو مەسەلەیە ببوو.


(ڕەوانەکراوە لە ھەڵبژاردنی ٢٠١٣ی پەرلەمانی کوردستانەوە)\n^ "وەشانی ئەرشیڤکراو". لە ڕەسەنەوە ئەرشیڤ کراوە لە ٣١ی ئابی ٢٠١٣. لە ڕێکەوتی ٧ی ئەیلوولی ٢٠١٣ ھێنراوە. پارامەترەکە |deadurl= پشتگوێ خرا (یارمەتی); بەدواداچوون بۆ ڕێکەوت بکە لە: |access-date=, |archive-date= (یارمەتی)\n^ "وەشانی ئەرشیڤکراو". لە ڕەسەنەوە ئەرشیڤ کراوە لە ٥ی ئەیلوولی ٢٠١٣. لە ڕێکەوتی ٧ی ئەیلوولی ٢٠١٣ ھێنراوە. پارامەترەکە |deadurl= پشتگوێ خرا (یارمەتی); بەدواداچوون بۆ ڕێکەوت بکە لە: |access-date=, |archive-date= (یارمەتی)\n^ "وەشانی ئەرشیڤکراو". لە ڕەسەنەوە ئەرشیڤ کراوە لە ١٠ی ئەیلوولی ٢٠١٤. لە ڕێکەوتی ١٨ی ئەیلوولی ٢٠١٣ ھێنراوە. پارامەترەکە |deadurl= پشتگوێ خرا (یارمەتی); بەدواداچوون بۆ ڕێکەوت بکە لە: |access-date=, |archive-date= (یارمەتی)\nوەرگیراو لە «https://ckb.wikipedia.org/w/index.php?title=ھەڵبژاردنی_پەرلەمانی_کوردستان،_٢٠١٣&oldid=701464»


نەوید کۆنەپۆشی چالاکی ژینگەپارێزی مەریوانی ئازاد کرا\n10:30 - 2 January 2022\nهەنگاو: چالاکێکی ژینگەپارێزی خەڵکی مەریوان دوای دوو مانگ دەستبەسەر کران بە بارمتە ئازاد کرا.\nبەگوێرەی ڕاپۆرتی گەیشتوو بە ڕێکخراوی مافی مرۆڤی هەنگاو، ڕۆژی شەممە ١١ی بەفرانباری ٢٧٢١ (١ی ژانویەی ٢٠٢٢)، نەوید کۆنەپۆشی چالاکی ژینگەپارێزی خەڵکی مەریوان دوای دوو مانگ دەستبەسەر کران بە دانانی بارمتە و بە شێوەی کاتی لە یەکێک لە دەستبەسەرگە ئەمنییەکانی ئەو شارە ئازاد کرا.\nبە وتەی سەرچاوەیەکی ئاگادار، نەوید کۆنەپۆشی لەو ماوەیەدا کە دەستبەسەر بووە لە مافی چاوپێکەوتن لەگەڵ بنەماڵەکەی و هەروەها مافی دەستپێڕاگەیشتن بە پارێزەر بێبەش بووە و ناوەندە ئەمنییەکان ناوبراویان بە هاوکاری کردنی حیزبێکی کوردستانی دژبەری حکوومەت تۆمەتبار کردووە.\nنەوید کۆنەپۆشی تەمەن ٣٠ ساڵ کە ماوەی ١٠ ساڵە کاری ژینگەپارێزی دەکات و ئەندامێکی چالاکی ئەنجومەنی سەوزی چیای شاری مەریوانە، ڕۆژی یەکشەممە ٩ی خەزەڵوەری ٢٧٢١ (٣١ی ئۆکتۆبری ٢٠٢١) دوای بانگ کران بۆ ئیدارەی ئیتلاعاتی مەریوان دەستبەسەر کرا.\nجێگای ئاماژەیە کە ئیدارەی ئیتلاعات برایەکی نەوید کۆنەپۆشییان وەکوو بارمتە دەستبەسەر کردبوو و هەتا نەوید خۆی ڕادەست نەکردبوو، ئەو برایە ئازاد نەکرابوو.


01:10 - 12/8/2020\nزاراوەکاو سیخورمەی زاراوەی (۱) ا➖➖➖➖ا گۆترەنویس_Gotreniwîs ــــــــــــــــــــــــــــــــــــــــــــــــ ✍ سێخورمە\n🔸دنیاو نویسەینە چند جۆرێ نویسەرێما هەنێ، پێسە داستانویس، تەنزنویس، ڕۆماننویس، وتارنویس، شانۆنویس، ڕۆنامەنویس و... بەڵام چن ساڵێوا چی وڵاتەو ئێمەنە گیانەوەرێو تەر کەوتەن بەرەوە، کریۆ چندین نامێ جۆراوجۆرێش پەی تاشی و گردیچ لایەقو باڵاش بان. سەرو ئێزنوو گردلایەتان ئی جۆرە بنویسەمە نامێ نیان گۆترەنویس_Gotreniwîs. بە یاوەری تۆڕە کۆمەڵایەتییەکا گۆترەنویس و گۆترەنویسی -نەسر و شێعر- خەریکا ڕۆبەڕۆ پەرە مسانۆ، جاران گۆترەنویسی، پێسە مۆدی یەخێ نویسەرە جدیەکایچ گێرۆوە و گنانە دامەو گۆترەنویسەی.\n🔸گۆترەنویس، بە نام نویسەرێوا، بابەتی ئەڵەکی و دەردنەوەر و موچیاریکەرانە، بە هەناسێوی گردیواچانەی بێ ئازار، چی سایت و چەو کاناڵ، بێ پرەنسیب و وەرچەمگرتێو، گۆترەنویسەکاش وەڵا کەرۆوە. گۆترەنویسەر، سەر و بنو قساش دیار نیا، وەردەنگش گما، ڕۆشن نیا چێش ڕەد کەرۆوە و چێشش قەبووڵا. وێش پەی وێش، مارکەو دڵسۆزیش کێوەنە سینەشەرە و بانگەشەو بێ لایەنی کەرۆ؛ بەڵام بێ لایەنیەکەش تا زەنگۆڵێ چەقان لیتەو بێ خاسیەتیەرە و هەڕەمە و فەست‌فوودی ڕووبەڕوو چێوەکا بۆوە و ماتەمات فەرمایشتێ فەرماوۆ. جاران کۆڕەکانە چن دەماخێ هۆرپێکۆ، وەختێ گنۆنە تەنگنا بۆ بە کەسێوی دنیاوەتەن، هەرکات لازمیچ کەرۆ، بۆ بە لایەنگرو لالۆ فەتەو دەگاکێ وێشا. گوترەنویس بە هۆ نەبیەو گوفتمانی، بابەتەکا و دیاردەکا ئەڵەکی سادە و بێ مانا کەرۆوە و پرسە جدیەکا موزیانە کەرۆ چێرو لچاوە. پەرێشانی پەیلواکاشەوە دیارەن. کاکی گۆترەنویس جگە نویسەی، بە کەسایەتێوی ئاخنیا بە پۆپۆلیسم، عەوامگەرانە و بێ پرەنسیبانە گلێرەوبیەکانە بە "گۆترەواچی" بەشدارەن. ئۆپۆرتونیستیوی دوانزە عەیار. پرەنسیبەکێ ئازارەش مدانێ، ڕادەبەدەر حەزش بە بەرکەوتەی هەن، هۆرگیروو کەسایەتیوی شانۆیین، بە لووسبازی ڕاستیییەکا شارۆوە.\n🔸چند تایبەتمەندیێ گۆترەنویسی و گۆترەنویسەکان:\n🔘نویسەو گۆترەنویسەکان تەشکش نیا، مالووم نیا چکۆوە دەس پەنەکەرۆ و چکۆوە کۆتاییش مەی. گۆترەی قسێ و کەلیمێ خزنانە نویسەکەی و فرەوجارا چێوەکێ چەنی گردینەو بابەتەکەی یۆنمەگێراوە. پەوچی گۆترەنویس، پێچەوانەو نیشاندای وێش، ترنجیانەنە ئاساوەکەو لاو یانەو وێشان.\n🔘 کەلیمێ و دێڕبەندی گۆترەنویسەکا بە تەرزێو چنیانێ، دنیای ڕۆشنویریەنە هۆرگیروو هیچ خاسیەتێوی نیەنێ و ڕۆشن نیا چێش ڕەد کەراوە و ورکەو چێشیشانە و چێش ئازارەشان مدۆ. پەی پارێزنای بەرژەوەندییە کەسەکیی و کەسایەتییە فەشەلە کێخاگەریەکەیشان، هەرگیز تەوانوو ڕۆشن نویسەی و ڕۆشن واتەیشان نیەن.\n🔘گۆترەنویس، هیچ بابەتێوەنە زانیاری قووڵ و فرەلایەنش نیا، ڕواڵەتی و عەوامانە و دەشتەکی، وێش مدۆ قەرەو باسەکاوە. زانیاریوی سادە و کاڵوخامش جە ئەدەبیاتی و دنیاو نویسەی و نویسیاریی هەن. جە واتەو بەجاران قسە سادە و تکراریان تەرێق مەبۆوە.\n🔘 گۆترەنویس، تەقەلا کەرۆ شناس و تاریفو وێش شارۆوە، هەڵبەتە ئەگەر بۆش! تا هەم هەزینە نەکەرۆ، هەمیچ بە قازانجو وێش لایەنەکا دۆشۆنە و هەرکاتیچ لازم بی وێش سەربەوێ نیشانە دۆنە و تەپڵو گۆترەنویسەی ژەنۆ.\n🔘گۆترەنویسێ هەمیشە کەمینەشا کەردێنە تا یۆ وەروبەرەو یانەیشانە پاش خزۆ! یا نازە ناخونش ئاودز کەرۆ! ئێتر گوڕای‌گوڕ گۆترەنویسەکێ، گۆترەنویسەکاشا (شێعر و نەسر) کوانێ تەوێڵەو سایت و کاناڵەکارە.\n🔘گۆترەنویس تەمامو تەلاشیش کەرۆ سیاسەت و داخوازی سیاسی، دیمەنو قسەکاشەو سڕۆوە و (سیاست زدایی)شا کەرۆ؛ کەچی فرەوجارا وێش (سیاسیکارانە) جوڵیۆوە.\nتا زاراوێو تەر...\n☑سرنج ۱: جارێ زاراوەو (گۆترەنویس)ی جە سێخورمەی هۆرگێردێ، تا دماتەر نویسەو گۆترەنویسەکا بەوردی و مسداقی و نزیکەو شی کەرمێوە.\n☑سرنج ۲: مەبەست جە گۆترەنویسی، ئا وەشەویسێ نیەنێ تازە زوان فێرێبیێنێ و گروەکانە کامنت منویسا، ئی ئازیزێ فرە یاگێ ڕێز و حورمەتیەنێ.\n☑سرنج ۳: ڕانویسوو ئی بابەتەیە نە سەداسەد، بەڵام فرە نزیکا بە ڕانویسوو "کۆڕی زانیاری".


ئایا خوێندنەوە لە پێویست پێویستترە؟\n13/6/2018 03:17 PM\nدەمێک ساڵە گوتوویانە هەر کۆمەڵگەیەک بخوێنێتەوە پێشدەکەوێت و کلیلی هەموو پێشکەوتن و دەستڕاگەیشتن بە زانست هەر خوێندنەوەیە و لەوێوە دەتوانرێت گۆڕانی ڕیشەیی لە کۆمەڵگەدا بەرجەستە بکرێت و ئایندەیەکی گەش بنیاد بنرێت وەکو چۆن گەلی یابان لە سەدەی نۆزەدەوە نەخوێندەواری بنەبڕکرد، بۆیە بەو پێشکەوتنە گرنگ و بەرچاوانەی ئەمڕۆ گەیشت. هەمیشە ئەو کۆمەڵگەیانەی کە خوێندنەوە تێیاندا لاوازە، یان ئاستی نەخوێندەوارییان بەرزە، ئەگەری گۆڕانکاری و پێشکەوتنیش تێیاندا لاوازە. بەڵام هەر کۆمەڵگەیەک ئاستی نەخوێندەواری تێیدا کەم بێت، یان هەر نەبێت، ئەوە ئەگەری گۆڕانکاری و پێشکەوتن تێیدا زۆرە. هاوکات بەدەر لە خوێندەواریش لە هەر کۆمەڵگەیەکدا حەزی خوێندنەوە و دەستڕاگەیشتن بە زانست لای تاکەکان لە ئاستێکی باڵادا بێت. ئەو کۆمەڵگەیە بەرەو پێشکەوتنی زیاتر و بەرقەرارکردنی ئارامی کۆمەڵایەتی و سیاسی و بەدیهێنانی دادپەروەری هەنگاو دەنێت. بێگومان ئەگەر کار بە پرنسیپە مرۆییەکان بکرێت.\nلێردا پێویستە ئەوە بخەینەڕوو کە مەرج نییە خوێندەواری و خوێندنەوە مرۆڤی دادپەروەر و مرۆڤدۆست و پێشکەوتنخواز بهێنێتە بەرهەم، بەڵکو ئەگەر خوێندنەوە بە پێی بەرنامە و ژیرانە و دوور نەبێت لە ڕەگەزپەرستی و خۆپەسەندی، دەشێ کارەسات بنێتەوە. بەڵام ئەگەر خوێندەواری و خوێندنەوە هەوڵێک بن بۆ خزمەتکردن بە ڕەگەزی مرۆیی و بەرقەرارکردنی دادپەروەری و ئاشتی و ئارامی کۆمەڵایەتی، ئەوکات ئەو خوێندەواریی و خوێندنەوەیە بەرهەمدار دەبێت. کەم نین ئەو دیکتاتۆر و مرۆڤە خوێنڕێژانەی لە کتێبەوە هاتوونەتە دەرەوە و خاوەنی خوێندەواری بەرز بوون، بەڵام خاوەنی ئەخلاقی مرۆیی و هەستی دادپەروەرانە نەبوون هەر بۆیە دەستیان بە خوێنی مرۆڤی سوور بوو. بۆیە دەبێت کە پێداگریی لەسەر خوێندنەوە و بە کولتوورکردنی خوێندنەوە و گرنگی خوێندەواری دەکرێت. هاوکات پێداگریی لەسەر خوێندنەوەی ژیرانە و بەرهەمدارانە و مرۆدۆستانە و ئازادیخوازانە بکرێتەوە. مرۆڤێک بە دروستی بخوێنێتەوە باوەڕی بە مرۆڤکوژی نابێت و نەک خەمی سەرەکی مرۆڤە لە هەر جێگەیەکی دونیادا بێت. بەڵکو خەمی ئەو چۆلەکە و باڵندانەش دەخوات، کە بەهۆی پیسبوونی ژینگەوە ژیانیان لە مەترسیدایە. مرۆڤێک بە دروستی بخوێنێتەوە لە خەمی ئازادی ئینساندایە و نەخۆی دەبێتە کۆیلە و نە بانگەشەی کۆیلەبوونیش دەکات. مرۆڤێک بە دروستی بخوێنێتەوە بڕوای بە جیاوازی و یەکسانی و دادپەروەری هەیە.\nکتێبی خوێندنەوەی ژیرانە، کتێبێکی د. ساجد ئەلعەبدەلییە و ئەشواق ئیحسان(سۆز) لە عەرەبییەوە کردوویەتی بە کوردی و یەکەم چاپکراوی ڕێکخراوی خوێنەرە. ئەم کتێبە لە هەوڵی ئەوەدایە خوێنەرێک بونیاد بنێت کە لەڕێی خوێندنەوەیەکی ژیرانەوە، ببێتە مرۆڤێکی بەرهەمدار و سوودمەند، کە بڕوای بە مرۆڤ هەبێت وەک دروستکراوێکی خالق، کە نابێت بچەوسێنرێتەوە، بەڵکو دەبێت ژیانێک بژی کە شایستەی بێت.\nئەم کتێبە لە پێنج بەش پێکهاتووە، کە هەر بەشەی ئامانجێکی دیاریکراوی هەیە و لە بەشی یەکەمدا نووسەر دەیەوێت باس لە گرنگی خوێندنەوە بکات. نووسەر ئەوە دەخاتەڕوو کە خوێندنەوە کارێکە مرۆڤ بەهۆیەوە جیادەکرێتەوە لە تەواوی بوونەوەران. دواتریش ئەوە دەخاتەڕوو، کە خوێندنەوە خولیا نییە، بەڵکو کردەیەکی پێویستە ناتوانرێت بە خولیای دابنێیت و کاری پێ بکەین. نووسەر بە پێداگرییەوە دەڵێت: خوێندنەوە لە پێویست پێویستترە.\nدەشێ لێرەدا بپرسین بۆچی خوێندنەوە لە پێویست پێویسترە؟ بێگومان دەشێ ئەم پرسیارە تەنها یەک وەڵامی نەبێت، بەڵکو لە دیدی هەر یەکێکمانەوە وەڵامێکی هەبێت. بۆ مامۆستایەکی زانکۆ لە پێویست پێویسترە، چونکە بەهۆی خوێندنەوەوە بەردەوام زانیاری نوێ بە فێرخوازەکانی دەدات. بۆ پزیشکێک کە لە بوارەکەی خۆیدا دەخوێنێتەوە لە پێویست پێویستترە، چونکە بەردەوام ئاگاداری ئەو گۆڕانکارییە نوێیانە دەبێت و بەو داهێنانە نوێیانە ئاشنا دەبێت، کە لەو بوارەدا بەدی هاتوون. هاوکات بۆ نووسەریش وزەیەکە و تۆوەکانی داهێنان لە مێشکیدا چەکەرە پێدەکات و دەیکاتە نووسەرێکی ئەفرێنەر. من تەنها ئەم سێ نموونەیەم هێنایەوە، بەڵام خوێندنەوە بۆ هەموان پێویستە، چونکە دایکێک ئەگەر بخوێنێتەوە بەدروستی مامەڵە لەگەڵ منداڵەکەی دەکات و دەتوانێت باشتر پەروەردەی بکات. یان فرۆشیارێک دەتوانێت باشتر مارکێتینگ بۆ کاڵاکانی بکات و سەرنجی کڕیارەکانی ڕابکێشێت، کەواتە گرنگە هەموان بخوێننەوە و بۆ هەموانیش لە پێویست پێویسترە.\nهەر لەم بەشەدا چەندین بۆچوونی نووسەران و فەیلەسووفان لەبارەی خوێندنەوەوە خراوەتەڕوو کە شایستەی هەڵوەستە لەسەر کردنن، مۆنتیسکیۆ دەڵێت: تاکو کەمێک بزانیت، پێویستە زۆر بخوێنیتەوە. کاتێکیش لە سوکرات دەپرسن چۆن کەسێک بناسین، ئەویش لە وەڵامدا دەڵێت: پرسیاری لێ بکەن چەند کتێبی خوێندۆتەوە. هاوکات سێیەم سەرۆکی ئەمەریکاش جێفرسۆن هەر لەبارەی خوێندنەوە دەڵێت: ئەوانەی دەخوێننەوە تەنها ئەوانە ئازادیخوازن، چونکە خوێندنەوە هۆکاری نەهێشتنی نەفامی و پوچ پەرستییە.\nلە بەشی دووەمی ئەم کتێبەدا نووسەر تەرخانی کردووە بۆ هونەری خوێندنەوە. بێگومان خوێندنەوە کردەیەکی هەڕەمەکی نییە، بەڵکو جۆرێک لە چالاکییە، کە هونەرێکی تایبەت بەخۆی هەیە و بەبێ ئەمە ڕەنگە خوێندنەوەکە بەرهەمدار نەبێت. لەم بەشەدا نووسەر بنچینەکانی هونەری خوێندنەوە دەخاتەڕوو و سەرەتا وەڵامی پرسیاری چی بخوێنینەوە؟ دەداتەوە. لە جێگەیەکدا ئاماژە بۆ ئەوە دەکات کە زۆرێک لەوانەی ناخوێننەوە هۆکارەکەی ئەوەیە کە نازانن چی بخوێننەوە؟ یان هەوڵی خوێندنەوەیان داوە، بەڵام لە هەڵبژاردندا هەڵەیان کردووە؟\nبیگومان هەڵبژاردنی کتێب بۆ خوێندنەوە یەکێکە لە گرنگترین خاڵەکانی هونەری خوێندنەوە. بەڵام بۆ ئەمە سەرەتا دەبێت حەزی خۆمان لەبەرچاو بگرین و ئێمە حەزمان لە چ بوارێکە لەو بوارەدا کتێبی دیاریکراو هەڵبژێرین. بەڵام نووسەری ئەم کتێبە بڕوای وایە کە هەموو ئەوەی کەسێک دەیخوێنێتەوە سوودی هەیە و بڕوای وایە هیچ شتێک نییە بیخوێنینەوە و سوودی نەبێت. منیش تاڕادەیەک لەگەڵ ئەم بۆچوونەی نووسەردام، کە هەموو کتێبێک سوودی خۆی هەیە، بەڵام هەندێک کتێب هەیە ڕەنگە سوودەکەی تەنها لە رستەیەکدا کورت ببێتەوە، بەڵام هەندێک کتێبی دیکە هەیە ڕەنگە لە هەر لاپەڕەیەکدا چەندین رستەی سوودمەندی بۆ خوێنەر پێ بێت. بۆیە هەڵبژاردنی کتێب بۆ خوێندنەوە یەکێکە لە خاڵە گرنگ و بنەڕەتەکان و دەشێت خوێنەر بە وشیارییەوە ئەوە بکات و خۆی نەداتە دەست هەموو کتێبێک، چونکە تەمەن بەشی ئەو هەموو کتێبە نووسراوانە ناکات.\nپرسیاری دواتر کە نووسەر دەیخاتەڕوو بۆ دەخوێنمەوەیە؟ بێگومان ئەم پرسیارەش پرسیارێکی جەوهەری پڕۆسەی خویندنەوەیە. لەم بەشەدا نووسەر حەوت ئامانجی دیاری کردووە کە خوێنەر دەشێت لە یەکێکیاندا خۆی ببینێتەوە، کە لێرەدا کورتەیان دەخەمە ڕوو کە ئەمانەن:\nیەکەم: بەمەبەستی چێژوەرگرتن و بەدەستهێنانی ڕۆشنبیریی گشتی.\nدووەم: بە مەبەستی دەستخستنی پوختەی کتێبێک.\nسێیەم: مەبەست لێی پێداچوونەوەیە، ئەمەش لە خوێندنەوەی ئەو کتێبەدا دەبێت کە خوێنەر خوێندوویەتییەوە، بەڵام دەیەوێت جێگیری بکات لە یادگەی خۆیدا.\nچوارەم: بەمەبەستی گەڕان بۆ زانیارییەک.\nپێنجەم: بەمەبەستی گەڕان و پێداچوونەوە بە زانیارییەک وەکو زانیاریی زمانەوانی و رێنووس..هتد.\nشەشەم: بەمەبەستی وەرگرتن و هێشتنەوەی بابەتێکی پێشتر خوێندراو توانای بیرهێنانەوە لە داهاتوودا.\nحەوتەم: مەبەست لە ڕەخنەگرتن لە ناوەرۆکی کتێبێک.\nپرسیاری دواتری ئەم کتێبە شوێنی خوێندنەوەیە. نووسەر ئاماژە بۆ ئەوە دەکات، کە هەندێک کەس تەنها دەتوانن لە شوێنێکی دیاریکراودا بخوێننەوە. بێگومان ڕەنگە ئەمە بۆ هەندێک کەس ئاسایی بێت. بەڵام ئەوەی گرنگە لیرەدا ئاماژەی بۆ بکەین ئەوەیە ژینگەی لەبار بۆ خوێندنەوە تێگەیشتنی زیاتر و چێژی زیاتر بە خوێنەر دەبەخشێت. بەڵام دەشێت خوێنەرگەلێکیش هەبن، کە هەموو ژینگەیەک بە گونجاو بزانن بۆ خوێندنەوە. بەتایبەت لە ئەوروپادا کە بەشی زۆری خوێنەران لەنێو پاس و میترۆکاندا دەخوێننەوە، کە ڕەنگە لە دیدی ئێمەدا بۆ خوێندنەوە گونجاو نەبێت، بەڵام دەشێت بۆ لای هەندێک کەسی دیکە گونجاو بێت.\nبێگومان من بڕوای تەواوم بە ژینگەی تەندروست هەیە بۆ خوێندنەوە، بەڵام ئەوەی لە ژینگەی تەندروست گرنگترە ئامادەیی خوێنەرە لە ڕووی جەستەیی و دەروونییەوە. خۆم زۆربەی کات کە سەفەرم بۆ شارێکی دیکە کردووە ئەگەر بە پاس هاتوچۆم کردبێت کتێبێکم لەگەڵ خۆم بردووە و بەشێک لە ڕێگەکەم بە خوێندنەوەوە بەسەر بردووە. بۆیە لەگەڵ ئەوەی ژینگەی لەبار بۆ خوێندنەوە گرنگە هاوکات ئامادەیی دەروونی و جەستەیش بۆ خوێندنەوە گرنگی تایبەتی هەیە.\nپرسیاریکی دیکە کە لەم بەشەدا د. ساجد دەیخاتەڕوو، کاتی خوێندنەوەیە، بێگومان ئەم پرسیارەش پەیوەندی بە پرسیاری پێشووەوە هەیە چۆن شوێن گرنگی خۆی هەیە بۆ خوێندنەوە هاوکات کاتیش گرنگی خۆی هەیە، بۆیە نووسەر پێشنیاری ئەوە دەکات کە لە کاتی ماندووێتیدا نەخوێنینەوە، چونکە ڕادەی تێگەیشتن وەکو پێویست نابێت. واتە دیسان ئامادەیی دەروونی و جەستەیی گرنگی خۆیان هەیە.\nپرسیاری دواتریش تەرخانە بۆ چۆن خوێندنەوە؟ ئەمەش پەیوەندییەکی پتەوی بە خودی خوێنەرەکەوە هەیە، کە چۆن دەخوێنێتەوە؟ نووسەر لەم بەشەدا ئاماژە بۆ شێوازی خوێندنەوەی چەند نووسەرێک دەکات و لە دواتریشدا دەنووسێت: چونکە خوێندنەوە هونەرە، بۆیە هەر هونەرمەندێکیش شوازێکی تایبەت بە خۆی هەیە.


توركیا بە مەرج دەستبەرداری ئێس 400 دەبێت - تۆڕی میدیایی خەڵک\nلەگەڵ دەستبەكار بوونی ئیدارەكەی جۆ بایدن توركیا لە هەوڵی ئەوەدایە پەیوەندییەكانی لەگەڵ ئەمریكا ئاسایی بكاتەوە، كە پێشتر لەسەر گرێبەستی كڕینی سیستمی مووشەكی ئێس 400 گرژی تێكەوتبوو.\nئاژانسی بلۆمبێرگ لەزاری چەند لێپرسراوێكی توركیا بڵاویكردەوە، حكومەتەكەی ئەردۆغان ئامادەیە دەستبەرداری سیستمی مووشەكی ئێس 400 بێت بەومەرجەی ئەمریكا چیتر پشتگیری هێزەكانی سوریای دیموكرات نەكات، چونكە ئەو هێزە (بە مەترسی بۆ سەر ئەنقەرە دەزانن).\nئەو لێپرسراوە توركانە كە ناویان ئاشكرا نەكراوە بە ئاژانسەكەیان ڕاگەیاندووە، دەسەڵاتدارانی توركیا لە هەوڵی ئەوەدان بە پتەوكردنەوەی پەیوەندییەكانیان لەگەڵ ئیدارەی واشنتۆن، چونكە مەترسی ئەوەیان هەیە هاوكارییەكانی ئەمریكا لەبواری چاككردنەوەی سیستمی چەكە ئەمریكییەكان لێببڕدرێت كە سوپای توركیا خاوەندارییەتی دەكات.\nئاماژەبەوەشدراوە، هۆكارێكێكی تری دەستبەردابوونی سیستمی مووشەكی ئێس 400 بۆ ئەوەیە سزای نوێ بەسەر توركیادا نەسەپێنرێت كە كاربكاتە سەر ئابوورییەكەی و ڕووبەڕووی قەبرانی نوێ نەبێتەوە.\nجێی ئاماژەیە، لە ساڵی 2019دا پەیوەندییەكانی نێوان توركیا و ئەمریكا، بەهۆی گرێبەستی كڕینی سیستمی مووشەكی ئێس 400ی ڕوسی گرژی تێكەوت و ئیدارەی واشنتۆن بڕیاریدا بە ڕاگرتنی فرۆشتنی سیستمی بەرگری (پاتریۆت) بە ئەنقەرە، هەروەها سزای بەسەر چەندین كۆمپانیای توركیادا سەپاند.\nخەڵك- بە گوێرەی دواین ئامار، تووشبووانی ڤایرۆسی كۆرۆنا لە جیهاندا گەیشتە 179 ملیۆن و 24 هەزار و 452 حاڵەت. (زیاتر…)\n04 شوبات 2021 2.00 pm\nخەڵك- وەزارەتی دەرەوەی توركیا هۆشداری دایە هەندێك لایەن كە گوتاری هاندان پەیڕەو دەكەن بۆ ئەنجامدانی كاری نایاسایی…


6/25/2019 12:14:22 PM\n9102 جار خوێندراوەتەوە\nیەکەم: سایە و زەینەب دوو ڕووی یەک دراون لە کۆمەڵگەی کوردیدا،ئەویش خۆسەرقاڵکردنە بە شتە بچوکەکانەوە و فەرامۆشکردنی خەمە گشتیەکانە. ئەم دوو دەرکەوتەیە کە یەکیان ڕووت و قوتە و ئەوەی تریان تەنھا چاوی دیارە بیماری کۆمەڵگەی کوردیمان بۆ دەردەخات کە بە بەرگری لە نیقاب دەیەوێت پاکی خۆی پیشان بدات و بە ھێرشکردنە سەر جەستەی سایە دەیەوێت خۆی وەک فریشتە نیشان بدات. لەسەدا نەوەد و پێنچی کورد موسوڵمان بێت چۆن دوو ملیۆن کەس لە گۆگڵ سێرچ دەکات بۆ بینینی جەستەی سایە کەریم؟ خەلەلێک لە سترەکتوری کۆمەڵگەی کوردیدا لە ئارادایە کە لە جەستەی ژندا بەدوای جوانی و پاکی و ڕەشت و ئەخلاقدا دەگەڕێ.\nدووەم: پارتییەکی سوڵتانی لە فۆرمی وەک سوڵتانەکانی سعودیە و سەلەفیەکی مەدخەلی نێو نیقاب، خۆیان یەکتری تەواو دەکەن. سەلەفیەکان بەڵێ بۆ ڕیفراندۆم دەکەن و سەرۆکی ھەرێم بە ئەمیر موئمنین وەسف دەکەن. ئەم دوو بەرەیە یەکتری تەواو دەکەن و شەڕێکی لەوە بچوکترە کە شەڕە گەورەکانمان بیربەرێتەوە.\nسێیەم: نە ڕوتکردنەوە بێ ڕەوشتیە و نە داپۆشین ئەخلاقە. ئەخلاق بە رووتکردنەوە و داپۆشین نیە. مرۆڤەکان ئازادن چی دەپۆشن. مادام لە ھەردوو بەرەکەدا چەقی مەسەلەکە جەستەیە، ئیتر ڕوتی بکەیتەوە یان دایپۆشی جیاوازییەکی ڕیشەییان نیە. لە کۆمەڵگەی ئێمەدا چاوێک ھەیە لە پشتی نیقابیشەوە ژن بە ڕووتی دەبینێت. نە ڕووتبوونەوە کۆمەکمان دەکا نە داپۆشین. لە ھەردوکیدا ستەمکاری سەرمایەداری و ئاین بە مەفھومی سعودی و کردەیەکی ئیسلامی سیاسی ھەست پێدەکرێ.\nچوارەم: پارتییەکان لە سەرۆکی حکومەت و سەرۆکی ھەرێم و سەرۆکی پارلەمان و ئەنجومەنی دادوەری لە سەفی پێشەوەن و کەس ورتەی لێوە نایا، بەڵام نیقابپۆشێک کە دەخرێتە سەفی دواوە زۆرێک لە خەڵکی نیگەران کردووە.\nپێنجەم: ئەم ھەموو قەیرانە لە وەزارەتی پەروەردەدا ھەیە، لە سیستەمی پەروەردە وە بۆ خراپی پرسیارەکان، بەخستنە سەفی دواوەی کچێکی نیقاب ھەموو ڕەخنەکانی بیر خوێندکاران و خەڵک بردەوە.


بە ئانقەست بکوژی د. قاسملوو، سحرارودی ڕەوانەی هەرێمی کوردستان دەکرێت! محەممەد سلێمانی – Giareng\nبە ئانقەست بکوژی د. قاسملوو، سحرارودی ڕەوانەی هەرێمی کوردستان دەکرێت! محەممەد سلێمانی\nسەردانی نوێنەرانی حکوومەتی کۆماری ئیسلامی ئێران بۆ هەولێرو سلێمانی و پێشوازیکردنیان لە لایەن بەرزترین پلەی دەسەڵاتداری سیاسی هەرێمی کوردستان، کوردەکانی ڕۆژهەڵاتی کوردستانی زۆر ناڕەحەت و نائومێد کردەوە و بۆجارێکتر برینی لە دەست دانی ڕێبەرەکەیان لەسەر جەستەی سەری هەڵدایەوە.\nچوونکی پێک هاتەی نێردراوانی حکوومەتی دیکتاتۆری ئێران بۆ هەرێمی کوردستان، پێک هاتبوو لە “عەلی لاریجانی و محەممەد جەعفەری سەحرارودی” تیرۆریست کە لە ساڵی ١٩٨٩ی زاینی لە ڤییەن پێتەختی وڵاتی ئوتریش(نەمسا) گەورە پیاوی مێژووی نوێی گەلی کورد دکتۆر قاسملوویان لە سەر مێزی وتووێژ شەهید کرد. پێموانیە کوردانی ڕۆژهەڵاتی کوردستان و حیزب و ڕێکخراوە سیاسی و مەدەنیەکانی نیگەرانی هەبوونی هاوکاری و پەیوەندی دیپڵۆماسی سیاسی و ئابووری، دەسەڵاتی سیاسی هەرێمی کوردستان لە گەڵ دراوسێکان و یەك لەو وڵاتانەیش کە ئێرانە هەبێت و شەقامی کوردی لە ڕۆژهەڵات نیگەران بکات. بەڵام ئەوەی ئەو جار هەموو لایەکی بێزار و نائومێد کردەوە، لە ڕاستی ئاستی” ئەو پێشوازییە گەرمە بوو کە بە ئاشکرا لە بکوژی دکتۆر قاسملوو سکرتێری گشتی حیزبی دێمۆکڕات لەلایەن ناوەندی بڕیاردانی سیاسی هەڕیمی کوردستان، لەو وەڤدە تیرۆریستە لە کوردستانی ئازاد دا لێیانکرا”. گەلی کورد و بەتایبەت کوردەکانی ڕۆژهەڵاتی کوردستان زۆر دڵخۆشبوون بە هەڵوێستی سیاسی و نەتەوەی سەرکردایەتی سیاسی و بەتایبەت سەرۆکی هەرێمی کوردستان مسعود بارزانی سەبارەت بە پرسی کورد لە هەرچوار بەشی کوردستان. بەڵام ئێستا بۆمان هەیە گلەی و گەزندەی خۆمان بەرزبکەینەوە و بڵێین دوژمنی کورد، بۆ کورد هەر دوژمنە و هەرگیز نابێت بەدۆست و هاوپەیمانی کورد و خەڵکی کوردستان تەماشابکرێ. دوژمنانی کورد لە هەرکوێیەك بۆیان بلوێ زیان بەکورد و دەسکەوتەکانی دەگەیەنن. ئێمەی کورد کێشەی خاك و خوێنمان لە گەڵ داگیرکەرانی کوردستاندا هەیە و ئەو وڵاتانە هەرگیز نابنە ئەو دۆستە کە چاوەروانی پشتیووانی پاراستنی دەسکەوتەکانی خەباتی خەڵکی کوردستان بکەن. نوێنەرانی کۆماری ئیسلامی ئێرانیش بێگوومان بۆ ئەوەی ناهاتبوون دەست خۆشی سەرکەوتنی هێزە پێشمەرگەی کوردستان بە هاوکاری و یارمەتی هاوپەیمانان لە خەڵکی کوردستان و سەرۆکی هەرێم بکەن، بێگوومان نیازی ئەوان بەگژیەکتریداکردنەوەی گەلی کوردەو نانەوەی ئاژاو و بەرگرژیترە لە کوردستاندا. تیرۆریستانی ڕێژیمی ئاخوندی هەتا درونی بۆگەنیان ڕێگای پێنەدان وشەی پیرۆزی” پێشمەرگە” بە سەر زارو زمانیاندا بێت و بە چاوی ڕێزەوە باسی ئەو سەرکەوتنە مەزنەی پێشمەرگە بکەن کە بەدژی گروپی تیرۆریستی داعش بەدەست هێناوە.\nڕێژیمی ئاخوندی ئێران کاتێک دەبێنێت ئاستی پەیوەندییە سیاسی و ئابووریەکانی هەڕێمی کوردستان بە شێوەیەکی بەربڵاو و جێگیر پەرەی ئەستاندوە و سنووری زۆر وڵاتی گەورە و بەنفوزی سیاسی و ئابووری و نیزامی دونیای لە بەرژەوەندی دۆخی سیاسی کورد دا، بڕیوە و ئەو بەشە زۆر چاك بەرەوگەشەکردن چووە و بۆتە دۆست و هاوپەیمانی وڵاتانی وەک و ئەمریکا و ئاڵمان و فرانسە و ئیتالیا و بریتانیا و وڵاتانیتری دێمۆکڕات و پێشکەوتوو لە ئاستی گێتیدا. ئەو وڵاتەش هەوڵدەدات لەو ڕێگایەوە زیان بەئاستی ئەو پەیوەندیانە بەگەیەنێت و بەدونیا بڵێن ئەوە کۆماری ئیسلامی ئێرانە کە دۆستی گەلی کوردە و لە مەترسیەکانی دەورووبەر دەیان پارێزێت و هەرلەوکاتەیشدا مێژوویەکی دوور و درێژی هاوکارییان بەیەکەوە هەیە. دیارە خەڵکی کوردستان زۆر باش لەو ڕاستیە گەیشتووە کە نابێت باوەڕ بە هیچ کم لە داگیرکەرانی کوردستان بکرێ، دیتمان کاتێک هەرێمی کوردستان و هەولێر کەوتنە بەر دنوکی هەڕەشەی داعش حکوومەتی تورکیە چەندەلەسەر کورد بەجوابوو. ئەوەش لە جێگای خۆیدا نیازی دوژمنانی ئێمەی کورد نیشاندەدات. لە شوێنێک دەبنن کورد سەردەکەوێت، دێنە پێشوو وای پێشاندەدەن کە بەو سەرکەوتنەمان دڵخۆشن، بەڵام لە پشتی پەردەدا پلانیتر بەدژمان دادەڕێژن.\nکوردەکانی ڕۆژهەڵات کاتێک بەڕێز” ئۆجەلان” لە ڕێگای هاوپەیمانیەکی دەرەکیەوە ڕادەستی میتی تورکیەکرایەوە و لە ئێمڕاڵی زیندانیکرا. خەڵکی کوردستان بەجۆشوخڕۆشەوە لە زۆربەی شارەگەورەکانی ڕۆژهەڵات ڕژانە سەرشەقام بەمەبەستی ئیدانەکردنی ئەو کردەوەیە کە بەدژی ڕێبەرێکی کورد ئەنجامدراوە. وەختێکیش هەرێمی کوردستان و هەولێر کەوتنە بەر هەڕەشەی داعش، هێزەکانی ڕۆژهەڵاتی کوردستان بەئەرکی سیاسی و نیشتیمانی خۆیان ئەڵستان و چوونە بەرەکانی شەڕ بۆ ئەوەی پارێزگاری لە هەرێمی کوردستان بکەن و هێزی پێشمەرگەی خۆیان ئاوێزانی وەزارەتی پێشمەرگە کرد و وەك هێزێکی نەتەوەی لە ژێر فەرمانی سەرۆکی هەرێمدا جوڵە بە هێزەکانیان لە بەرەکانی شەڕدا بکەن. ئەوەشمان بینی وەختێکیش شاری هەڵمەت و خۆڕاگری “کۆبانی” کەوتە بەر هێرشی داعش و داعشەکانەوە ڕۆژهەڵاتی کوردستان بۆجارێکتر خرۆشان و هاتنەوە مەیدان. بەڵام بۆچی دەبێت هەرکوردی ڕۆژهەڵات بە هەڵوێستە سیاسی و نیشتیمانیەکانی وەفا بکات، باشە ئەی دەبێت چ جیاوازیەک لە نێوانی خوێنی ڕۆڵەکانی ڕۆژهەڵات و باکور و باشور و رۆژئاوادا هەبێت. نێوەرۆک و مەبەستی ئەو قسەیە بۆ هەموو لایەك روون و ئاشکرایە، ئێمەیش وەك کوردەکانی ڕۆژهەڵات پێمان خۆشە جارێکیتر ئێوە بە وێنەی هەڵوێستی نەمر “ملا مستەفا” و هێزی پشتیووانی “یەکیەتی لە تەنیشت خۆماندا ببین و سەیری هاوکاری و یەکدەنگیتان بکەینەوە. دڵمان خوێنی لێدەچۆڕێت کە تێک بکۆژی ڕێبەری جووڵانەوەی رزگاریخوازی کورد لە ڕۆژهەڵاتی کوردستان دکتۆر قاسملوو بەو شێوەیە و بە بەر چاوی کوردەوە بەهەولێر و سلێمانی دا دەسوڕینەوە. داواکارین لە سەرکردایەتی سیاسی کورد و سەرۆکی هەرێم ڕێزدار مسعود بارزانی بە چاو و هەستی ئێمە سەیری بکوژانی دکتۆر قاسملوو بکرێت لە کوردستاندا. “دژی هاوکاری و پەیوەندی سیاسی و بازرگانی ئێوە نین، بەڵام گلەیمان لەسەر شێوازی پێشوازی و وەڤدی نێردراوی ڕێژیمە بۆ کوردستان”. ڕێژیمی ئاخوندی ئێران بەئانقەست هەموو جارێک محەممەد جعفری سحرارودی لە گەڵ وەڤدەکانیان ڕەوانەی هەرێمی کوردستان دەکەن. بۆ ئەوەی کەلێن بخەنە نێو ماڵی گەلی کوردەوە و بەدژی یەك سەنگر لێک بگرین. کوردەکانی ڕۆژهەڵات لایەنگری یەکڕیزی نێوماڵی گەورەی کوردن و گەشەکردنی سیاسی هەرێمی کوردستان بەسەرکەوتنی هەموو کورد دەزانن!!!


شیر تێکوشینه‌که‌ی خوشکم.\nماڵی مامه‌کانم له دێ بوون. مامه وسێنم ژنی بۆ کوڕه‌که‌ی ده‌هێنا و ئێمه‌ش خۆمان ساز کردبوو بۆ شایی. میوانه‌کان بانگهێشتی نیوه‌ڕۆیه بوون. بابم بڕیاری دا ئێوارێ وه‌ڕێ که‌وین هه‌تا ده‌رفه‌تمان هه‌بێ؛ بۆ شه‌وێ له ماڵه مامه حاجی بمێنینه‌وه. هه‌م سه‌ردانیان بکه‌ین و هه‌م سبه‌ینێی ئه‌و ڕۆژه، به شێنه‌یی و بێ په‌له‌وهه‌له بۆ فراوێن بچینه داوه‌تێ.\nنوێژی شێوان له ماڵه مامه حاجی وه‌ژوور که‌وتین. زۆریان پێ خۆش بوو . هه‌ڵبه‌ته له پێشدا چاوه‌ڕوانمان بوون چونکه پێمان ڕاگه‌یاندبوون که به‌ر له شایی ده‌چینه ئه‌وێ. زۆر به گه‌رم و گوڕی وه‌ریان گرتین و ئامۆژنم شێوی بۆ داناین و هه‌تا نیوه شه‌وێ باسی زۆر قسه و زۆر شت و زۆر که‌سمان کرد. گه‌لێکیش پێکه‌نین. بابم کوتی: "حاجی محه‌مه‌د گیان به هیوا نه‌بووین ببینه باری زه‌حمه‌ت بۆ ئێوه؛ به‌ڵام به‌یانی هاتبوایه‌ین زۆر دره‌نگ ده‌بوو. وسێنیش برایه و چاوه‌ڕوانی لێمان هه‌یه که له شایی کوڕه‌که‌یدا، خۆیه‌ک نیشان بده‌ین و خزمه‌تێک بکه‌ین. ئێمه‌ش کوڕ و کچمان هه‌یه. له قه‌دیمه‌وه کوتوویانه شایی و شین ده‌سته‌واوه." به‌ر له مامه حاجی، ئامۆژنم وه‌جواب هات و گوتی: "ئایاڕۆ.. کاکه حه‌سه‌ن تۆ خودا بۆ وا ده‌ڵێی؟ چ خێرێ له خوڵای بوو، خۆتان به غه‌ریبه داده‌نێن؟ بۆ ده‌ڵه‌ی هاتوویه ماڵه خه‌ڵکی؟ ئه‌خه له‌و ماڵه‌ی جوێ بوویه‌وه و چوویه‌ته شاری. کابرا له ماڵه خۆی شه‌رمێ ده‌کا؟!!" مامه حاجی گوتی: "ڕۆڵه حه‌سه‌ن گیان جارێکی دی قسه‌ی وا بکه‌ی دڵم لێت دێشێ، ئه‌خه تا دوێنێ و پێرێ هه‌ر کوڕی ئه‌و ماڵه‌ی نه‌بووی؟ ئه‌لحان شوکور ماڵه خۆت کردووه گۆڕاوی. "بابم وه‌ک له قسه‌ی خۆی په‌ژیوان بووبێته‌وه له جواب دا کوتی: "کوڕه نه‌وه‌ڵڵا.. یا خودا ، خودا ئاوه‌دانی کا. لێره به‌شک نیم. "ئامۆژنم نه‌یهێشت قسه‌ی بابم ته‌واو بێ کوتی: "ده‌زانم کابرا ئه‌گه‌ر ماڵی له شاری بوو هه‌میشه تامه‌زرۆی ڕسقی دێهاتیه. قه‌رارمان بێ به‌یانی منداڵه‌کان وا تێر شیر و ماست و په‌نیر که‌م له‌ماڵه کاکه وسێنی هه‌ر نانیان بۆ نه‌خورێ." من و داده مه‌حسوومی خوشکم و منداڵه‌کانی دیکه، له‌و به‌ڵێنه‌ی ئامۆژنم وا دڵخۆش بووین؛ له‌وانه‌بوو له خۆشیان ئه‌و شه‌وه خه‌ومان لێ نه‌که‌وێ. دادم به سرته به منی گوت: "حه‌ک شوکور به خودای من تێکوشینی شیرم زۆر پێخۆشه جا به‌یانی به دڵی خۆم تێده‌کوشم و ده‌خۆم." منیش هه‌ر لێوم گه‌ست و برۆم هه‌ڵته‌کاند یانی حه‌یبه گوێیان لێده‌بێ و حیچی دیکه‌مان نه‌کوت.\nئه‌و شه‌وه زۆر دره‌نگ خه‌وتین، به‌یانی زوو به ده‌نگی ته‌ق و کوتی ئامۆژنم وه‌خه‌به‌ر هاتین مانگای دۆشیبوو و سه‌ماوه‌ری تێهاویشتبوو قش قش ده‌کوڵی. هه‌ر مابوو هیندێک که‌ل وپه‌لی سه‌ر سفره دانێ. هه‌رای مه‌ستووره‌ی کچی کرد: "ڕۆڵه دا ئه‌و قابڵه‌مه‌یه پڕ که له شیر وه‌سه‌ری نێ هه‌تا منداڵه‌کان ده‌ست و دم و چاویان ده‌شۆن، با وه‌کوڵ بێ." مه‌ستووره سێزده چارده ساڵان ده‌بوو. هه‌ر بتگوتایه لێره هه‌سته وله هۆوه‌ی دانیشه، چاره‌گه سه‌حاتێک ده‌گریا . ئه‌ویش که‌مێک به‌ر له ئێمه هه‌ستابوو یاریده‌ی دایکی ده‌دا.\nدوای دم و چاو شوتن له حه‌وشه، کاتێک هه‌موومان هاتینه‌وه ژوورێ؛ دیتم سفره‌یه‌کی دوور و درێژ ڕاخراوه. سێ چوار نردوو نان به سێ چوار جێ، له نێوان هه‌ر دوو نردوودا، ده‌ورێکی قه‌ڵاته له شیرێژ دانراوه. داده مه‌حسوومم له گوێی سفره‌ی دانیشتووه و دوو نانی کێشاوه‌ته پێش خۆی و خه‌ریکه به وردی ده‌ی ئه‌نجنێ و بۆ تێکوشینی ئاماده ده‌کا.\nچوومه نیزیکی دادم دانیشتم . ئامۆژنم هه‌رای کرد: "دا کچێ ئه‌و قابڵه‌مه‌یه بهێنه لای من با بۆیان تێکه‌م." مه‌ستووره که وه‌ژوور که‌وت؛ کیته‌ڵه‌یه‌کی به ده‌زگره‌ی گرتبوو هه‌ر دوو ئستیکانی ئاو ده‌برد. هه‌ر هێنای و له‌به‌ر دمی ئامۆژنم داینا، ئه‌ویش که ئه‌و دیمه‌نه‌ی دیت کوتی: "حه‌ک خودا به‌گژت داچێ ڕۆڵه، ئه‌وه کاره کردووته؟ نه‌ده‌کرا هێندێک زیاتر وه‌سه‌ر نێی؟ "مه‌ستووره ده‌ستی کرد به گریان. کوتی: "بۆ خۆت نه‌تکوت ئه‌وه باشه؟" به ناچاری هه‌موومان دڵخۆشیمان داوه. هه‌تا ئامۆژنم کیته‌ڵه شیری له نێو دوو منداڵه چکۆله‌کانماندا دابه‌ش کرد، داده مه‌حسوومم چوارپێنج له‌تی له‌کۆگا نانه وردکراوه‌که‌ی به‌ر دمی تێکه‌وه ده‌پێچاو پڕی ده‌کرد له‌شێرێژ و به ناقایلی ده‌زاری ده‌ئاخنی. ئه‌منیش جارناجارێک له‌به‌ر خۆمه‌وه ده‌مکوت: "داده ! شیرتێکوشین خۆشه؟ "ئه‌ویش هه‌ر لێوی لێ ده‌کرۆژتم. له‌به‌ر ماڵی مامم له ڕووی نه‌ده‌هات هیچم پێ بڵێ. ئێستاش که ئێستایه له ماڵی ئێمه که‌س ناوێرێ باسی شیر تێکوشین بکا.


له‌لایه‌ن: ڕاوێژ نورالدین - به‌روار: 2020-09-11-01:42:00 - کۆدی بابەت: 461\nبنەما و پایەكانی دراوسێیەتی چین؟\nدراوسێكان دەیەكی ئەو خێزانە پێك دەهێنن كە تۆ تێیدا دەژیت، چونكە ئەوان لەگەڵ تۆدا دادەنیشن بەڵام بە شێوەیەكی ناڕاستەوخۆ. ئەگەر ئێمە هەمیشە جەخت لە بنەماكانی زەوق دروستی و شێوازی مامەڵەكردن لە هەموو شتێكدا لە ژیانماندا بكەینەوە، لە خواردن و سوپاسگوزاری و خەڵات گۆڕینەوە و سڵاوكردن و كاركردن لەگەڵ ئامێرە نەگۆڕەكانی وەك: فاكس و ئیمەیڵ و تەلەفۆن، یان تەنانەت لەكاتی چوونە گەرماویش، لەپێشتر ئەوەیە كە فێری بنەماكانی ئەتەكێت ببین لەگەڵ كەسەكاندا ، نەك تەنها هەر هاوڕێكان، یان تەنها لە بواری كاردا لەگەڵ سەرۆك و هاوكارەكان بەڵكو تەنانەت لەگەڵ دراوسێشدا.\nبنەماكانی دراوسێیەتی باش\nهەمیشە و هەردم "بنەما زێڕینەكە" ئەوەی بۆ خۆت پێت خۆشە بۆ خەڵكیش پێت خۆش بێت، یان بەو جۆرە لەگەڵ بەرامبەرەكەتدا مامەڵە بكە كە پێت خۆشە ئەو مامەڵەت لەگەڵدا بكات.\nڕێزگرتن لە تایبەتمەندییەكان.\nلێبووردن و تاوتوێكردنی كێشەكان یان ئەو شتانەی كە دەبنە هۆی ناكۆكی و بێزاركردن ئەگەر هەبوو، بە شێوەیەكی ڕاستەوخۆ و بەبێ نێوانگر.\nخۆتێهەڵنەقورتاندنی زۆر لە وردەكاری ژیانیان ئەگەر خۆیان داوات لێ نەكەن، هەر كەس ژیانی تایبەتی خۆی و هاوڕێی تایبەتی خۆی هەیە كە نابن بە هاوڕێی تۆ یان ئەوان.\nدووربكەوەرەوە لە ژاوەژاو و ئەو بێزارییەی منداڵ لە كاتی هاوار هاوار و دەنگە بەرزكردنەوەیدا دروستی دەكات، تەنها هەر دەنگی ئەوان نا، بەڵكو دەنگی ڕادیۆ و تەلەفزیۆن و كاسێتیش، بە تایبەت لە درەنگانی شەودا.\nئەگەر كەسێك بوویت لەوانەی ئارەزووی پەروەردەكردنی ئاژەڵ دەكەن، یاخود منداڵی ساوات هەیە، دەپرسیت: چی بكەم لەگەڵیاندا؟ بێدەنگ كردن یان كۆنترۆڵ كردنی ئاژەڵ ئاسان نییە، هێوركردنەوەی منداڵ یان ئاژەڵی ماڵی و داخستنی پەنجەرەكان چارەسەرن!!\nخۆڵ و پاشەڕۆ لە ژاوە ژاو بێزاركەرترە، هەستی بینین و بۆنكردن ئازار دەدات، بێجگە لەوەی دەبنە هۆكاری نەخۆشی، سەرەڕای پیسكردنی ماڵیش.\nدراوسێیەتی تەنها دراوسێیەتی ماڵ و شوێنی نیشتەجێبوون ناگرێـتەوە، بەڵكو ئەگەر لە مانای دراوسێ وردببینەوە، واتا: ئەو شتەی كە لە تەنیشتتەوەیە، جا لە نیشتەجێ بووندابێـت، یان لە شوێنی گشتیدا ، لەیانەدا، لە كەناری دەریادا، یان ئەوەی لە شەقامێكدا لە تەنیشتەوەیە، بۆ هەموو ئەمانەش هەمان بنەمای ماڵ پەیڕەو دەكرێت لە پابەندبوون و بەهێمنی و پاكوخاوێنی.\nبابه‌ته په‌یوه‌ندیداره‌كان به : ئەتەكێتی دراوسێیەتی


وەزارەتی پێشمەرگە زانیاری نوێ لەبارەی شەڕەکە بڵاوئەکاتەوە\nلەبارەی هێرشەکەی شەوی رابردووی تیرۆرستانی داعش بۆ سەر هێزی پێشمەرگە لە سنوری میحوەری پێنج وەزارەتی پێشمەرگە راگەیەندراوێک بڵاو دەکاتەوەو دەڵێت: ئەو پەلامارە لەئەنجامی بوونی بۆشایی ئەمنی لەنێوان هێزی پێشمەرگەی کوردستان و سوپای عێراق بوە.\nلەئەنجامی بوونی بۆشایی ئەمنی لەنێوان هێزی پێشمەرگەی کوردستان و سوپای عێراقی، تیرۆریستانی داعش پەلاماری سەنگەرێکی لیوای ۱۰ی پیادە یان دا لەبەرزاییەکانی (زورگەزراو) لەسنوری میحوەری پێنج. پەلامارەکە لەلایەن هێزەکانی پێشمەرگەوە، بەرپەرچ درایەوەو تیرۆریستان راونران.\nلێرەوە رایدەگەینین، هێزی پێشمەرگەی کوردستان هەمیشە سازو ئامادەیە، ئەو کردەوە دڕندانەیەی تیرۆریستان خەڵکی کوردستان و سەقامگیری و ئارامی و ئاسایشی هەرێم و ناوچەکە ناشێوێنیت.\nپێشتر چەندین جار هۆشداریمان دابوو، لەبارەی مەترسییەکانی تیرۆریستان لەو ناوچانەی کە بۆشایی ئەمنیان تێدایە. بەداخەوە، هۆکاری ئەو هەلقۆستنەوەی تیرۆریستان، بوونی ئەو بۆشاییە ئەمنی یە، کە لەنێوان هێزی پێشمەرگە و سوپای عێراقدا هەیە، بۆ ئەمەش جەختدەکەینەوە کە ئەو ناوچانە پێویستیان بەهێزی هاوبەش و هاوکاری و هەماهەنگی گشتگیرو هەمەلایەن هەیە لەگەڵ سوپای عیراقدا.\nبەتیرۆریستان رادەگەینین، هێزی پێشمەرگەی کوردستان وەڵامی توندی دەبێت بۆ ئەو هێرشە چەپەڵانەیان و دڵنیایش دەدەین بەخەڵکی کوردستان، کە ئاسایشی هەرێمی کوردستان، وەک هەمیشە پارێزراو دەبێت.\nPUKmedia وەزارەتی پێشمەرگەی حکومەتی هەرێمی کوردستان


36 ساڵ بەسەر جینۆسایدی بارزانیەکان تێپەڕی - هاوپەیمانی نیشتمانی\n36 ساڵ بەسەر جینۆسایدی بارزانیەکان تێپەڕی\n31, ته‌مموز 2019\nلە 7/31 1983 دا جینۆسایدی بارزانیەکان ئەنجامدراو پلانی ئەوە هەبوو کە میللەتێک کۆتایی پێ بهێنرێت.\nئەمڕۆ 36 ساڵ تێدەپەرێت بەسەر تاوانێکی گەورەی دژ بەمرۆڤایەتی، تاوانێک کە هەرگیز مێژوو لە یادی ناکات و بەهیچ جۆرێک ئەنجامدەرانی ناتوانن خۆیان لە لاپەڕەکانی مێژوودا ڕووسپی بکەنەوە. 36 ساڵ بەر لە ئێستاو لە 31 تەموزی 1983 دا جینۆسایدی بارزانیەکان ئەنجامدراو پلانی ئەوە هەبوو کە میللەتێک کۆتایی پێ بهێنرێت.\nرژێمی بەعس شاڵاوێکی رەشبگیری بۆ سڕینەوە و کپکردنی شۆڕشی کورد دەستپێکرد و تیایدا هه‌شت هه‌زار هاووڵاتى دانیشتووى كۆمه‌ڵگه زۆره‌ملێكانى قوشته‌په، به‌حركه، هه‌ریر و دیانا، بەرەو بیابانەکانی باشووری عێراق راگوێزران و زیندە بەچاڵ کران.\nجینۆسایدی بارزانیەکان بووە پەڵەیەکی رەش بە نێوچەوانی ئەنجامدەرانیەوە، بەڵام ئەوان نیەتیان هێنابوو کە بەردەوام بن لە قەڵاچۆ کردن و کۆمەڵکوژی و جینۆساید کردن، بریاریان دابوو کە نەهێڵن منداڵ و ژن و پیاوی کورد هەناسەیەکی ئارام هەڵمژن.\nپاش رێککەوتنامەی جەزائیر لەناوەڕاستی ساڵانی ھەفتاکان، رژێمی بەعس بەشێوەیەکی پلان بۆداڕێژراو بۆ لەناوبردنی نەتەوەی کورد و وێرانکردنی دێهاتەکان بە ڕاگواستنیان بۆ خوارووی عێڕاق، کەوتە شاڵاوی کۆمەڵکوژی بارزانییەکان و ھەنگاوە بەراییەکانی ئەم کۆمەڵکوژییەش بە چەند قۆناغێک دەستیپێکرد.\nهەنگاوی یەکەم بە ئاوارەکردنی بارزانییەکان و خستنە سنووری ئێرانیان بوو بە جۆرێک لە شارە جیاجیاکان نیشتەجێبوون، کە ئەمە دەرچەی کرانەوەی تاوانێکی هەمیشەیی و جینۆسایدکردنی بەشێکی نەتەوەی کوردبوو. لەساڵی ١٩٧٥ دانیشتوانی “نزارو بەرۆژ” بۆخوارووی عێراق دوورخرانەوەو برانە سنووری پارێزگای دیوانیە؛ دواتریش، لەساڵی ١٩٧٨ بەھەمان شێوە دانیشتوانی ناوچەکانی “مزووری، شێروانی، گەردی” بۆ ئۆردگاکانی “بەحرکە، دیانا، ھەریر، کۆرەتوو” لەسنووری پارێزگای ھەولێر گوێزرانەوە.\nلەپرۆسەیەکی ترو لەشێوەی پێشوو، لەساڵی ١٩٨٢، دانیشتوانی “شێروان مەزن”یان بۆ ئۆردگای زۆرەملێی “سێبیران” گواستەوە. لەساڵی ١٩٨٣ شاڵاوی جینۆساید بوو بەکردەیی و بەچەند قۆناغێک و سەرەنجام “٨٠٠٠” ھەزار کوردی بارزانی – دەستگیرگران و لە بیابانی “البوێیە الجنوبیە” گوولەباران کران و کۆمەڵکوژکران.\nدەستپێکی ئەم کردەوەو شاڵاوەی جینۆساید بەچەند قۆناغێک و بەم شێوەیە بوو:\nیەکەم: قۆناغی یەکەم لە ٢٩ تا ٣٠- ٧- ١٩٨٣ بەردەوام بو، و تیایدا هەندێک کەسایەتی دیاری ناوچەی بارزان دەستگیرکران.\nدووەم: قۆناغی دووەم لە ٣١-٧-١٩٨٣ دەستیپێکرد و تیایدا، بەکۆمەڵگرتنی پیاوان لە ئۆردووگاکانی ” قودس و قادسیە” جێبەجێکرا.\nسێیەم: قۆناغی سێیەم لە ١٠-٨-١٩٨٣ ئەنجامدرا و بەکۆمەڵگرتنی پیاوان بارزانییەکان لە ئۆردوگا زۆرەملێکانی ” ھەریر، بەحرکە، دیانا” بەئامانجگیرا.\nچوارەم: قۆناغی چوارەم ڕاوەدوونان و بەکۆمەڵگرتنی ئەو بارزانیانە بوو، بەھەرشێوەیەک بوبێت لە شاڵاوەکانی گرتن ڕزگارییان ببوو.\nد. شەهێن وەهاب


سەرەتا»جۆراوجۆر»كەسایەتیەكان»کورتەیەک لەسەر ژیانی بیل گەیتس [باوکی تەکنەلۆژیای] سەردەمی ئەمڕۆ !\nلەلایەن KarZan iT لە 25/05/2016 0 Comments\nکورتەیەک لەسەر ژیانی بیل گەیتس :-\nبیل گەیتس ساڵی ١٩٥٥ لە شاری سیاتێل لە ویلایەتە یەکگرتووەکانی ئەمریکا لە خێزانێکی دەوڵەمەند لەدایک بووە. ئەو ھەر لە منداڵییەوە کەسێکی زیرەک و خاوەنی ھزرێکی باش بووە. لە ساڵی ١٩٦٨ و لە تەمەنی ١٤ ساڵیدا یەکەم بەرنامەی کۆمپیوتەریی خۆی نووسی، ئەویش بریتی بوو لە یارییەک کە بەزمانی بەیسیک دروستی کردبوو. لە ساڵی ١٩٦٩ گەیتس و پۆڵ ئالێنی ھاورێی پەیوەندییان بە کۆمپانیایەکی کۆمپیوتەرییەوە کرد بۆ ئەوەی بەرنامەیان بۆ دروست بکەن، کۆمپانیاکە داوای دوو بەرنامەی کرد: لە ماوەی ھەشت ھەفتەدا ھەردوو بەرنامەکەیان تەواو کرد. ئەمە بوو کە رێگای خۆش کرد بۆ دامەزراندنی کۆمپانیای مایکرۆسۆفت. دواتر بڕیاریان دا کە شوێنی کۆمپانیاکەی خۆیان بگۆڕن بۆ شوێنێکی گەورە و فراوانتر. لەو کاتە کۆمپانیاکە ژمارەی فەرمانبەرەکانی گەیشتە ١٣ فەرمانبەر و نزیکەی ١ ملیۆن دۆلاریان قازانج کردبوو. دوابەدوای ئەو سەرکەوتن و داھاتە باشەی کە بیل گەیتس لە بواری بەرنامەسازیی دا دەستی کەوت، دەستی کرد بە دروستکردنی بەرنامەی وۆرد و ویندۆز. لە ساڵی ١٩٨٦دا ناوی کۆمپانیای مایکرۆسۆفت کەوتە بازاڕەوە و بیل گیتس ژمارەی فەرمانبەرانی گەیشتە ١٢٠٠ کەس بوو بە دەوڵەمەندترین کەس لە ئەمریکا. بیل گیتس لەگەڵ ئەو دەوڵەمەندییە، کەسێکی فەقیردۆست و خێرکەرە.\nداھاتی ساڵانەی گەیتس :-\nبێڵ گەیتس پێشتر یەکێک بووە لەپیاوە دەوڵەمەندەکانی جیھان لەئێستادا خەریکی کاری خێرخوازیە لەپێشوودا داھاتی ساڵانەی بەم شێوەیە بووە:-\nویلیام هێنری گەیتسی سێیەم (III)\n٦١ ملیار دۆلار بەپێی ساڵی ٢٠١٢\nبابەتەكانی پێشووترچۆنیەتی هاككردن و زیادكردنی پارە و سكۆری هەموو یاریەكان-ئۆفلاین\nبابەتی دواتر ئینتەرنێتە خۆڕاییەکەی فری بەیسیکس، سنووردار کرا بۆ مێسنجەر\nفەیسبووک ئەمجارەش تایبەتمەندیەکی سناپچاتی برد\nلەلایەن Rasty Saeed 29/10/2016\nلە جیهاندا یاسایەک هەیە دەڵێ ئەگەر نەتتوانی بیکڕیەوە، ئەوا دەتوانی کۆپی بکەیەوە. کۆمپانیای فەیسبووک بەردەوام…\nكۆرسێكی تایبەت بە پاراستنی زانیاریەكان\nكۆرسێكی تایبەتی تەكنەلۆژی لە شاری دهۆكی ڕەنگین بۆ گەنجانی دەڤەری بادینان (دهۆك ، ئاكرێ، زاخۆ)…


هێزه‌كانی هاوپه‌یمانان: پایته‌ختی داعشمان له ئه‌فغانستان له‌ناو برد\n8/7/2018 - 11:43\nئۆپه‌راسیۆنه‌كه‌ش به یارمه‌تیی هێزه تایبه‌ته‌كانی ئه‌فغانستان و هاوپه‌یمانان به‌ڕێوه‌چووه\nئه‌و هێزه نێوده‌وڵه‌تییانه‌ی له ئه‌فغانستانن ده‌ڵێن له ئۆپه‌راسیۆنێكی هاوبه‌شدا بۆسه‌ر چه‌كدارانی داعش، پایه‌ختی ئه‌و گروپه‌یان له‌ناو خاكی ئه‌فغانستان له‌ناو بردووه.\nجۆشوا تیل فه‌رمانده‌ی ئۆپه‌راسیۆنه تایبه‌ته‌كانی هێزه نێوده‌وڵه‌تییه‌كانی ئاماده له ئه‌فغانستان ده‌ڵێت له‌م ئۆپه‌راسیۆنه‌دا له ناوچه‌ی " گورگوری " له ویلایه‌تی نه‌نگه‌رهار 167 چه‌كداری ئه‌و گروپه تیرۆریستییه‌یان كوشتووه.\nتیل سه‌باره‌ت به ئۆپه‌راسیۆنه‌كه ده‌ڵێت: ناوچه‌كه بۆ داعش گرنگ بوو، چونكه لێره یارمه‌تیی دارایی و لۆجستیان كۆده‌كرده‌وه و هه‌ر لێره‌شه‌وه پیلانی هێرشیان بۆسه‌ر كابول و نه‌نگه‌رهار داده‌ڕشت. ئه‌وه بوو كه ئیتر ناوچه‌كه‌مان له‌وان وه‌رگرته‌وه و توانیمان ده‌رفه‌تی له‌بار بۆ گه‌ڕانه‌وه‌ی دانیشتووانی ناوچه بڕه‌خسێنین تا بگه‌ڕێنه‌وه سه‌ر ماڵوحاڵی خۆیان.\nله‌م ئۆپه‌راسیۆنه‌دا 9 په‌ناگه‌ی ژێرزه‌مینی و 5 تۆنێلی داعش و چه‌ندین كۆگای ته‌قه‌مه‌نیی له‌نێوبردران و به‌رپرسانی ئه‌مریكیی و ئه‌فغانییش پشتڕاستی ده‌كه‌نه‌وه كه ژماره‌یه‌ك له چه‌كداره كوژراوه‌كان هاوڵاتیی بیانیی بوون.\nیه‌كێك له به‌رپرسانی ناوچه‌كه‌ش باس له‌وه ده‌كات كه ئه‌و چه‌كدارانه‌ی لێره كوژراون یان برینداربوون له پارێزگای سین كیانگی چین و تاجیكستان و ئۆزباكستانه‌وه هاتبوون و هه‌روه‌ها چه‌كداری له چه‌ندنی شوێنی ئه‌فغانستانیشه‌وه تێدابوو.


ڕوسیا هۆشـداری ئۆكرانیا و گورجستان ده‌كات\nوه‌زیری ده‌ره‌وه‌ی ڕوسیا ده‌ڵێت هه‌وڵه‌كانی ئۆكرانیا و گورجسـتان بۆ بوون به ئه‌ندام له ڕێـكخراوی ناتۆدا وه‌رچه‌رخانێـكی جیوپـۆلۆتیـكی گه‌وره‌یه له ناوچه‌كانی یه‌كێتی سۆڤێتی پـێـشـوودا.\nڕۆژی چوارشه‌ممه له لێدوانێـكی سێرگی لاڤرۆڤ وه‌زیری ده‌ره‌وه‌ی ڕوسیادا بۆ خانه‌ی خواره‌وه‌ی په‌رله‌مانی ڕوسیا گوتویه‌تی بوونی ناتۆ له‌سه‌ر سنوره‌كانی وڵاته‌كه‌ی مۆسـكۆ ناچار ده‌كات به شـێوه‌یه‌كی گونجاو وه‌ڵامی خۆی بداته‌وه بۆ پـاراسـتنی ئاسایشی خۆی.\nهه‌ر به ماوه‌یه‌كی كه‌م پـێش گوته‌كانی لاڤرۆڤ، دۆما به تێـكڕای ده‌نـگ په‌یامێـكیان بۆ ئۆكرانیا په‌سه‌ندكرد كه تیایدا نیگه‌رانی زۆریان ده‌ربڕیوه به‌رامبه‌ر به ڕاگه‌یاندنی ئامانجی خۆی بۆ بوون به ئه‌ندام له ناتۆدا.\nله ئۆكرانیاش به‌رپـرسه‌كان سه‌رسامبوون به‌و په‌یامه‌ی ڕوسیا.\nبریكاری وه‌زیری ده‌ره‌وه‌ی ئۆكرانیا ئه‌نتـۆ بوتێـكۆ به ئاژانسی هه‌واڵه‌كانی ئه‌سۆشه‌یتد پـرێسی گوتووه، ئه‌و ناتوانێت لێـكی بداته‌وه چۆن وڵاته‌كه‌ی بـبێت به ئه‌ندامی ناتـۆ ده‌بێت به هه‌ڕه‌شه بۆ سه‌ر ئاسایشی ڕوسیا.


ژنێک مێردەکەی سوتاند دوای ئەوەی زانی ژنی دووەمی هێناوە\nژنێک لە شاری ناسریەی پارێزگای زیقار ئاگری لە مێردەکەی بەردا لەکاتێکدا لە ژوورەکەیدا نوستبوو، ئەمەش دوای ئەوەی زانی کە مێردەکەی هاوسەرگیریی دووەمی کردووە.\nمیدیا عێراقییەکان بڵاویانکردەوە، ئەو ژنە کاتی نوستنی مێردەکەی بە دەرفەت زانیوە و نەوتی کردووە بە ژووری نوستنەکەدا و ئاگری تێبەرداوە و دەرگەکەی لەسەر قوفڵ کردووە بۆئەوەی لەکاتی خەبەربوونەوەیدا هەوڵی دەربازبوون و هەڵهاتن لە ژوورەکە نەدات.\nدوای ئەوەی دراوسێکانی ئەو ماڵە ئاگرەکەیان بینیوە و بەهانایەوەچوون و ئاگرکوژێنەوەیان ئاگادارکردووەتەوە، مێردی ژنەکە لەناو ئاگرەکە هێنراوەتە دەرەوە و ڕێژەی سوتاوییەکەی زیاترە %60.\nبەپێی سەرچاوە عێراقییەکان ژنەکە دوای ئەو ڕوداوە بۆ شوێنێکی نادیار هەڵهاتووە و دادگاش بڕیاری دەستگیرکردنی بۆ دەرکردووە بەپێی یاسای سزادانی عێراقی مادەی ژمارە 111 بەتاوانی کوشتن یان هەوڵدان بۆ کوشتن.\nژمارەی توشبوون و گیانلەدەستدان کەمبووەتەوە\nوەزارەتی پەروەردە کردنەدەرەوەی خوێندنی هەرێمی کوردستان لە ڕیزبەندییە جیهانییەکان ڕەتدەکاتەوە\nیەكەمجارە لە 5 ساڵی ڕابردوودا.. عێراق بەهای دیناری دابەزاند\nلەمڕۆوە دیناری عێراقی بەو بەها نوێیە دەخرێتە بازاڕەوە كە بانكی ناوەندی دیاریكردووە و بریتییە لە 1460 دینار بۆ…\nسەرجەم گەشتە ئاسمانییەكانی نێوان عێراق و ئێران هەڵوەشێندرانەوە\nتا كاتێكی نادیار سەرجەم گەشتە ئاسمانییەكانی نێوان عێراق و ئێران هەڵوەشێندرانەوە، وەك سەرۆكی ڕێكخراوی فڕۆكەوانیی ئێرانی ئاشكرایكردووە. تورەج…\nكازمی: پەسەندكردنی بودجە هەنگاوێكی گرنگە بۆ پێشەوە\nسەرۆكوەزیرانی عێراق ڕایدەگەیەنێت، پەسەندكردنی پرۆژەیاسای بودجە هەنگاوێكی گرنگە بەرەو پێشەوە. مستەفا كازمی، سەرۆكوەزیرانی عێراق بەرەبەیانی ئەمڕۆ پێنجشەممە 1ی…\nئەحمەدی حاجی ڕەشید، ئەندامی لیژنەی دارایی لە پەرلەمانی عێراق ئەمڕۆ چوارشەممە 17ی شوبات ڕایگەیاند کە ئەوەی ماوە لە…


ژنێكی سوری منداڵێكی له‌باوه‌شدایه له‌كاتێكدا ئه‌وانی دیكه له كامپی ئاواره‌كانی واشوكانی له هه‌رێمی حه‌سه‌كه‌ی زۆرینه كوردنشینی خۆرهه‌ڵاتی باكوری سوریا ده‌بینرێن له 27 كانونی یه‌كه‌مدا. [ده‌لیل سوله‌یمان\_ئاژانسی فرانس پرێس]\nوته‌بێژێك سێشه‌ممه (7 كانونی دووه‌م) وتی كوردانی سوریا 30 كه‌سی سورییان ئازادكردووه كه تۆمه‌تی لایه‌نگریی رێكخراوی "ده‌وڵه‌تی ئیسلامی" (داعش)یان درابووه پاڵ دوای وه‌رگرتنی گه‌ره‌نتی له سه‌رۆك هۆزه‌كان.\nهێزه‌كانی سوریای دیموكرات (هه‌سه‌ده) ده‌یان هه‌زار تۆمه‌تباری چه‌كداری داعشیان ده‌ستبه‌سه‌ركردووه دوای چه‌ندین ساڵ له رێبه‌رایه‌تی شه‌ڕ له وڵاته‌كه‌دا له دژی گروپه تووندڕه‌وه‌كه به‌پشتیوانی هێزه‌كانی ئه‌مه‌ریكا.\nزۆربه‌ی تۆمه‌تباره‌كان سوری و عێراقین، به‌ڵام سه‌دان بیانیشیان تێدایه.\nوته‌بێژێكی ده‌سه‌ڵاتی كوردی له خۆرهه‌ڵاتی باكوری سوریا وتی سه‌رۆك هۆزه‌كان داوایانكردووه كه 300 ده‌ستبه‌سه‌ری سوریا ئازادبكرێن و له‌نێو ئه‌و ژماره‌یه‌دا 30 كه‌سیان په‌سه‌ندكراون و له 5 كانونی دووه‌م ئازادكراون.\nوته‌بێژی كاروباری ده‌ره‌وه‌ی ناوچه كوردیه‌كه، كه‌مال عاكیف، به ئاژانسی فرانس پرێسی وت: "ئه‌وانه‌ی ئازادكراون به‌شدارنه‌بوون له خوێنڕشتندا و هیچ تاوانێكیان به‌سه‌ردا ساغنه‌بۆته‌وه."\nوتی له‌وانه‌یه بۆ په‌یداكردنی بژێوی ژیانیان یان به زۆره‌ملێ په‌یوه‌ندییان به گروپه تووندڕه‌وه‌كه‌وه كردبێت.\nبه‌رپرسه‌كه وتی ئه‌وانه "له‌سه‌ر بنه‌مای گه‌ره‌نتی سه‌رۆك هۆزه‌كان ئازادكران" به‌بێ ئاماژه‌دان به جۆری گه‌ره‌نتیه‌كه.\nوتیشی: "له‌ماوه‌ی چه‌ند رۆژی داهاتوودا، شه‌پۆلێكی دیكه ئازادده‌كرێن" و ده‌گه‌ڕێنه‌وه بۆ هه‌رێمی ده‌یر عه‌زوور و ره‌قه له خۆرهه‌ڵات و باكوری سوریا.\nبه‌پشتیوانی هێرشی ئاسمانی هێزه‌كانی هاوپه‌یمانان، هه‌سه‌ده له مانگی ئایاری رابردوودا داعشی له دوا مه‌نزڵگه‌ی خۆی له خۆرهه‌ڵاتی سوریا ڕاونا.\nبه‌رپرسه كورده‌كه وتی سه‌ره‌تای ئه‌م مانگه نزیكه‌ی 300 پیاوی سوری ئازادكران پاشئه‌وه‌ی سه‌رۆك هۆزه‌كان داوای ئازادكردنیان كردن، له نێویاندا له ره‌قه.\nئه‌وكات، رێكخراوی روانگه‌ی سوری بۆ مافه‌كانی مرۆڤ رایگه‌یاند كه ئه‌مه یه‌كه‌م ئازادكردنی زیندانیه‌كانی سه‌ر به داعش نییه، به‌ڵام ژماره‌كه به‌تایبه‌تی به‌رز بوو.\nكورده‌كان وتیشیان بڕیاریانداوه سه‌دان تۆمه‌تباری ژن و منداڵی سه‌ر به داعش رزگاربكه‌ن كه له كامپه جه‌نجاڵه‌كانی ئاواره‌كاندا ده‌ژین.


شوێنێکی پاک و پڕ ڕووناکیی » DidiMn\nسەرەتا / کتێب / شوێنێکی پاک و پڕ ڕووناکیی\nشوێنێکی پاک و پڕ ڕووناکیی\nزۆر درەنگ بوو، هەمووان قاوەخانەکەیان جێهێشتبوو تەنها پیاوێکی بەتەمەن نەبێت کە لە سێبەری گەڵای درەختی بەردەم ڕوناکیيةکە دانیشتبوو. بە ڕۆژ شەقامەکە تەپوتۆزاوی بوو، بەڵام شەوان شەونم تۆز و خۆڵەکەى دائەمرکاندەوە. پیاوە بەتەمەنەکە حەزی ئەکرد تا شەوان درەنگ بمێنێتەوە چونکە کەڕ بوو و شەو لەبەرئەوەی کە بێدەنگ و خامۆش بوو، هەستی بە جیاوازی دەکرد تێیدا. دوو گارسۆنی ناو قاوەخانەکە دەیانزانی کە پیاوە بەتەمەنەکە تۆزێک سەرخۆشە، بەوەشدا کە کڕیارێکی بەردەوامی قاوەخەنەکە بوو، دەیانزانی ئەگەر زۆر سەرخۆش بێت، پارە نادا و ئەڕوات، هەربۆیە زۆر بە وریایی چاودێرییان دەکرد.\nیەک لە گارسۆنەکان وتی “هەفتەی ڕابردوو هەوڵی داوە خۆی بکوژێت”.\n” بۆچی؟ “\n” بێ ئومێدیی “\n” لە چی”\n” هیچ. “\n” چۆن ئەزانی لەبەر هیچ بووە؟ “\n” پارەی زۆری هەیە.”\nپێکەوە لەسەر مێزێکی نزیک بەرامبەر دیواری لاى دەرگای قاوەخانەکە دانیشتن و سەیری ئەو هۆڵەیان دەکرد کە هەموو مێزەکانی چۆڵ بوون جگە لە مێزی پیاوە پیرەکە، کە لە سێبەری گەڵاى ئەو دارە دانیشتبوو کە با جارجار دەیلەراندەوە. کچێک و سەربازێک لە شەقامەکەوە تێپەڕین. ڕوناکی شەقامەکە لەسەر ژمارەی مسینی سەر ملیوانەى سەربازەکە درەوشایەوە. کچەکە هیچى نەدابوو بە سەریدا و بەخێرایی لە تەنیشت سەربازەکەوە دەڕۆشت.\nیەک لە گارسۆنەکان وتی “پاساوانەکە ئەم پیاوە دەباتەوە.”\n“باشە چی دەبێت ئەگەر ئەوەی دەست بکەوێ، کە دەیەوێت؟”\n” باشتر وایە بچێتە دەرەوە بۆ شەقامەکە. پاسەوانەکە دەیبینێت کە پێنج خولەک لەمەوبەر بە ئێرەدا تێپەڕین.”\nپیاوە بەتەمەنەکە کە لە سێبەرەکەدا دانیشتبوو، تەقە‌تەق و یارییەکی بە پیاڵە و ژێرپیاڵەکە کرد. ئەو گارۆسەنەیان کە گەنجتر بوو بەرەو ڕووی ڕۆشت.\nپیاوە بەتەمەنەکە سەیرێکی گارسۆنەکەی کرد.\nپیاوە بە تەمەنەکە وتی “براندیەکەی تر.”\nگارسۆنەکە وتی ” ئاخر سەرخۆش دەبیت.”\nپیاوەکە سەیرێکی کردەوە. گارسۆنەکە رۆشت.\nبە هاوکارەکەی وت “هەمو ئەمشەو لێرە دەمێنێتەوە.”\n“من خەوم دێت ئێستا، قەت نەبووە پێش سەعات سێ لە جێگا بم ، خۆزگە هەر هەفتەی ڕابردووخۆی دەکوشت.”\nگارسۆنەکە بوتڵە براندیەکە و پەرداخێکی لە کەوانتەری باڕەکەدا بۆ برد و لەسەر مێزەکە بۆی دانا. پەرداخەکەی خستە سەر ژێرەکەی و و پێكێکی پڕی بۆ تێکرد.\nگارسۆنەکە بە پیاوە کەڕەکەی وت “تۆ ئەبوو هەر هەفتەی ڕابردوو خۆت بکوشتایە”. پیاوە بەتەمەنەکە بە پەنجە ئاماژەیەکی کرد و وتی ” تۆزێکی تریش”. گارسۆنەکە هێندەی تێکرد تا براندیەکە لە لێواری پەرداخەکە رژا و بە قەراغەکەیا هاتە خوارەوە تا بنەکەى. پیاوە بەتەمەنەکە وتی ” سوپاس” . گارسۆنەکە بوتڵەکەی بردەوە شوێنی خۆی. دووبارە لەسەر مێزەکە لاى هاوکارەکەى دانیشتەوە.\nگارسۆنە گەنجەکە وتی “ئێستا ئەو سەرخۆشە.”\n” هەموو شەوێ سەرخۆشە.”\n” لەبەرچی ویستی خۆی بکوژێ؟”\n” خۆی بە گوریس هەڵواسیوە.”\n“ئەی کێ گوریسەکەی پچڕاندووە؟”\n” لەبەر گیانى.”\n” چەند پارەی هەیە؟”\n” تەمەنی هە‌شتا بوو وابزانم.”\n“خۆزگە دەڕۆشتەوە بۆ ماڵەوە. هەمیشە خەوتنى من دەکەوێتە پاش سەعات سێ. ئەمە کەى کاتى خەوتنە؟”\n“تا درەنگ ئەمێنێتەوە لەبەرئەوەی حەزی لێیە.”\n” تەنیایە. من تەنیا نیم. من ژنم هەیە و لەسەر جێگا چاوەڕێمە.”\n” ئەویش ڕۆژگارێک ژنی هەبوو.”\n” ئێستا ژن هیچ کەڵکى ئەو ناگرێت.”\n” چوزانیت، ڕەنگە ژنی هەبێت باشتر بێت.”\n” خوشکەزاکەی چاودێریی دەکات. تۆ وتت ئەو ڕزگاری کردووە.”\n” ئەزانم.” ” نامەوێت ئاوا ئەوەندە پیر بم. پیاوی پیر شتێکی قێزەونە.”\n” نا مەرج نیە هەمیشە وابێ. ئەم پیرەپیاوە پاکوخاوێنە. ئەخواتەوە بێ ئەوەی بیڕژێنێت. تەنانەت ئێستا، سەرخۆشە، سەیری کە.”\n” نامەوێت سەیری بکەم. خۆزگە دەڕۆشتەوە. هیچ باکی نیییە بەوانەی کە کاریان هەیە و دەبێت کار بکەن.”\nپیاوە بە تەمەنەکە لە چوارینەی لێوانەکەوە سەیرێکی گارسۆنەکان دەکات .\nوتی “براندییەکەی تر.”\nئاماژەی بۆ لێوانەکەی کرد، ئەو گارسۆنەیان کە پەلەی بوو هات بۆ لای و وتی:\n” تەواو،” ، قسەکردنێک بە غروری ئەو ڕستانەی خەڵکی گەمژە بەکاری دەهێنن کاتێ لەگەڵ سەرخۆشێک یان کەسێکی بیانی قسە دەکەن. ” ئیتر ئەمشەو تەواو، دایئەخەین.”\nپیاوە بەتەمەنەکە وتی ” دانەیەکی تر”.\n” نییە، تەواو.”\nگارسۆنەکە بە پارچەپەڕۆیەک قەراغی مێزەکەی پاکردەوە و سەری ڕاوەشاند.\nپیاوە بە تەمەنەکە هەستایە سەر پێ، بە هێواشی پێکەکانی ژمارد، کیفە چەرمەکەی لە گیرفانی دەرهێنا و پارەی خواردنەوەکانی دا، نیو پێستای وەک بەخشش دانا. گارسۆنەکە چاوی لێ بوو تا بەشەقامەکەدا رۆشتە خوارەوە، پیاوێکی زۆر پیر بە ناجێگیری و لەرزینەوە ڕێدەکات بەڵام بە ویقارەوە.\nئەو گارسۆنەی پەلەی نەبوو، وتی ” بۆچی لێنەگەڕایت بمێنێتەوە و بخواتەوە؟”. دەڕابەکەیان دائەدایەوە.” خۆ هێشتا سەعات دوو و نیو نەبووە”\n“ئەمەوێت بڕۆمەوە بخەوم”\n” بۆ من شتە و زیاتریشە لە ئەو.”\n” سەعاتێک هیچ نیە.”\n” تۆش وەک پیاوی پیر قسە ئەکەیت. ئەتوانێ بوتڵێک بکڕێت و لەماڵەوە بخواتەوە.”\n“وەک یەک نیە”\n” نا، ئەزانم، وەک یەک نییە،” گارسۆنەکەی کە ژنی هەبو ئەو قسەیەی قبوڵ بوو. نەیئەویست بێ ویژدان. ئەو تەنها پەلەی بوو.\n” تۆ؟ هیچ ترسێکت نیە لە گەڕانەوە بۆ ماڵەوە بەر لە و سەعاتە دیاریکراوە؟”\n” ئەتەوێ سوکایەتیم پێ بکەی؟”\n” نا، هاوڕێ، تەنها بۆ گاڵتە.”\n“نا،” گارسۆنەکەی کە بە پەلە بوو دواى داخستنی دەڕابە کانزاییەکە هەستایەوە. ” من بڕوام بە خۆمە، من هەموو گیانم بڕوابەخۆبوونە.”\n” تۆ گەنجێتیت هەیە، ئیشوکار، بڕوا بەخۆبونت هەیە،” گارسۆنە بەتەمەنەکە وتی.” تۆ هەموو شتێکت هەیە.”\n” بەڵام ئەی تۆ لە چیت کەمە؟”\n“هەمو شتێک جگە لە کار.”\n” تۆ هەمو ئەوانەت هەیە کە من هەمە.”\n” نا، من هەرگیز بڕوا بە خۆبوونم نەبوە، جگە لەوەش من گەنج نیم.”\n” یەڵلا،بەسە قسەی بێ مانا ، دایخە.”\nگارسۆنە گەورەکەیان وتی ” من لەوانەم کە حەز ئەکەین تا درەنگ لە باڕدا بمێنینەوە.”.\n” لەگەڵ هەمو ئەوانە کە نایانەوێ زوو برۆنە جێگاوە، هەمو ئەوانەی کە پێویستیان بە ڕۆشناییەکە بۆ شەو.”\n” من ئەمەوێت بڕۆمەوە مالێ بۆ ناو جێگا.”\nگارسۆنە بەتەمەنەکە وتی ” ئێمە دو جۆری جیاوازین”. خۆی گۆڕیبو کە بڕواتەوە بۆ ماڵەوە. ” تەنها پرسیاری گەنجێتی و بڕوان بەخۆبون نییە، هەرچەندە ئەم شتانەش زۆر جوانن. هەمو شەوێ دوودڵم لە داخستنی ئێرە و ئەڵێم نەوەک کەسێک پێویستی بەم شوێنە بێت.”\n“هاوڕێ، میوانخانەکان هەموو شەو کراوەن.”\n” تۆ تێناگەیت. ئەمە باڕێکی جوان و خاوێنە. رۆشناییەکی زۆر باشی هەیە و هەروەها ، ئێستا، سیێبەری گەڵای درەختەکانی تیایە.”\nگارسۆنە گەنجەکە وتی ” شەو شاد”.\nئەویتر وتی “شەو شاد”.\nبەدەم هەڵکردنی گلۆپە کارەباییەکانەوە بەردەوام بوو لە گفتۆگۆکە لەگەڵ خۆیدا، ڕۆشنایی بوو بێگومان، بەڵام ئەوەش گرنگە کە شوێنەکە پاک و جوان بێت. مۆسیقات ناوێت. بە دڵنیاییەوە نە مۆسیقات دەوێت و نە دەتوانی بەرگەی بگری لە باڕێکی بە ویقاردا هەرچەندە ئەوە هەموو ئەوەیە کە لەم کاتانەیا دابین دەکرێت. لە چی دەترسا؟ نە ترس نە تۆقین بوو، هیچ شتێک نەبوو کە ئەو بەڕاستی بیزانێت. هەموو هیچ بوو مرۆڤیش هیچە هەروا. هەموو ئەوەی پێویست بوو رووناکیەکە و شتێک لە خاوێنیی و هەنێک خواردن داواکردن. هەنێک تیایدا ژیاون و هەرگیز هەستیان پێنەکردووە بەڵام ئەو دەیزانی هەمووی هیچ و هیچ لە هیچی بۆ هیچیی. هیچیەکەی ئێمە کە هونەرە لە هیچدا، هیچ بێت تۆ ناوت هیچ و شانشینت، هیچ تۆ دەبیت بە هیچ لە هیچدا وەک چۆن لە هیچدا. ئەم هیچەمان بەرێ ئەی هیچی ڕۆژانەی ئێمە و هیچ ئێمە هیچی ئێمە وەک چۆن ئێمە هیچمان هیچ دەکەین و نەدا ئێمە نەک لە ناو هیچ بەڵام دەرمانکە لە هیچ. هیچ دەبارێ و ئێوە هیچتان لەگەڵە. زەردەخەنەیەکی کرد و لەبەردەم باڕێکدا ڕاوەستا کە ئامێرێکی بریسکەداری قاوە دروست کردنی تیا بوو.\nباڕمەنەکە پرسیی”ئێوە چی دەخوازن؟”.\n” ئۆترۆ لۆکۆ ماس” پیاوەکە وای وت و ڕۆشت.\nگارسۆنەکە وتی ” کوپێکی بچوک”.\nباڕمەنەکە بۆی تێکرد.\nگارسۆنەکە وتی ” گڵۆپەکان زۆر ڕووناک و جوانن بەڵام باڕەکە نەسڕدراوە”.\nباڕمەنەکە سەیرێکی کرد، بەڵام وەڵامی نەدایەوە. شەو درەنگ بوو بۆ ئەو گفتوگۆیە.\nباڕمەنەکە پرسیی “کۆپیتایەکی ترت دەوێت؟”.\nنا، سوپاس،” گارسۆنەکە وتی و ڕۆشتە دەرەوە. ڕقی لە باڕ و مەیخانەکان بوو. قاوەخانەیەکی پڕڕووناکیی شتێکی زۆر جیاواز بوو ئێستا، بە بێ بیرکردنەوەی زیاتر، دەڕواتەوە بۆ ماڵەوە بۆ ژوورەکەی. ڕائەکشێت لە سەر سیسەمی نوستنەکەی و لە کۆتاییدا لەگەڵ خۆرکەوتن، خەوی لێدەکەوێت. لەپاش هەمووشی، بەخۆی وت، دەکرێت هەمووشی تەنها کێشەی خەوزڕان بێت. زۆرکەس هەیەتی.\nChirok, Ernist Hemingway, Zana,


بۆ ئه‌وانه‌ی ڕه‌نگی چاویان قاوه‌ییه\n9/1/2019 - 11:05\nئاگاداری ئه‌م نه‌خۆشییه بن\nبه پێی توێژینه‌وه‌كان ئه‌و كه‌سانه‌ی ڕه‌نگی چاویان قاوه‌ییه، به شێوه‌یه‌كی گشتی ئه‌گه‌ری توشبوونیان به خه‌مۆكی زیاتره.\nتوێژینه‌وه‌كان ئه‌وه‌یان سه‌لماندووه كه‌وا دوای ته‌واوبوونی پشووی سه‌ری ساڵ زۆربه‌مان هه‌ست به شه‌كه‌تی و بێزاری و خه‌مۆكی ده‌كه‌ین، به‌ڵام ئه‌مه ڕه‌نگه په‌یوه‌ندی به كه‌ش و هه‌واوه نه‌بێت به‌ڵكو په‌یوه‌ندی به ڕه‌نگی چاوته‌وه هه‌بێت.\nزۆربه‌ی خه‌ڵكی به هۆی كه‌ش و ئاو و هه‌وای سارد و درێژبوونه‌وه‌ی شه‌و، هه‌ست به خه‌مۆكی ده‌كه‌ن ئه‌مه‌ش حاڵه‌تێكی ده‌روونییه و پێی ده‌وترێت (S.A.D) كه به هۆیه‌وه هه‌ست به له‌ش قورسی و هیلاكی ده‌كه‌ن.\nله ساڵی 2014 توێژینه‌وه‌یه‌ك له به‌ریتانیا ئه‌نجامدرا له ڕاپرسییه‌كه‌دا ده‌ركه‌وت %8ی هاوڵاتیانی به‌ریتانیا ئه‌و كێشه‌یان هه‌یه ئه‌مه له كاتێكدا له %21ی خه‌ڵكی به‌شێوه‌یه‌كی گشتی له زستاندا توشی خه‌مۆكی ده‌بن.\nهه‌ستكردن به ماندوو بوون.\nله‌ده‌ستدانی وزه، كه ئه‌مه‌ش واده‌كات كه‌سی توشبوو زۆربه‌ی كاته‌كانی به خه‌وه‌وه به‌سه‌ر ببات.\nهه‌ست كردن به بێزاری و گوناه و بێ به‌هایی.\nكه‌سی توشبوو خۆسی نابینێت و گرنگی نادات به چالاكی ڕۆژانه.\nئاره‌زوو كردن بۆ خواردنی كاربۆهیدرات، كه هۆكاره بۆ قه‌ڵه‌وی .\nپرسیاره‌كه لێره‌یه ئایا ڕه‌نگی چاو چی په‌یوه‌ندییه‌كی به خه‌مۆكی (S.A.D) وه هه‌یه؟\nپڕۆفیسۆر "لانس ۆركمان" توێژینه‌وه‌یه‌كی له‌سه‌ر 175 قوتابی زانكۆكه‌ی كرد و له ئه‌نجامدا ده‌ركه‌وت ئه‌و قوتابیانه‌ی ڕه‌نگی چاویان شینه یان كاڵه كه‌متر توشی خه‌مۆكی ده‌بن وه‌ك له‌و كه‌سانه‌ی كه ڕه‌نگی چاویان تۆخه، ئه‌مه‌ش به هۆی توانای ڕه‌نگه‌كانه بۆ وه‌رگرتنی تیشكی ڕووناكی.\nبیلبیله‌ی چاو چه‌ند خانه‌یه‌كی هه‌ستیاری بۆ بۆ ڕووناكی تێدایه و كاتێك ڕووناكی ده‌گاته چاو كار ده‌كاته سه‌ر ئه‌و وه‌رگرانه‌ی وێنه ده‌گوازنه‌وه بۆ مێشك.\nبۆ ئه‌مه‌ش چاوی كاڵ پێویستی به ڕووناكییه‌كی كه‌متر هه‌یه بۆ بینین و له ئه‌نجامدا له وه‌رزی پایز و زستاندا كه‌متر میلاتۆنین كه هۆڕمۆنێكه واده‌كات هه‌ست به خه‌واڵویی بكه‌ی، ده‌رده‌ده‌ن.\nسه‌رچاوه:/ دكتۆری خۆت به


وەزیری نەوتی عێراق، ئیحسان عەبدولجەبار ئیسماعیل لە مەراسیمی کردنەوەی پڕۆژەیەکی نوێدا بۆ پەرەپێدانی پاڵاوگەی نەوتی حەدیسە لە 3 تشرینی یەکەم. [خاوەنی وێنە: وەزارەتی نەوتی عێراق]\nدوای چەند ساڵێک شەڕ لە دژی تیرۆریزم، پارێزگای ئەنبار لەئێستادا کار لەسەر پەرەپێدانی پیشەسازیی نەوت دەکات و سوودوەردەگرێت لە سەرچاوە سروشتییەکان بۆ بەدەستهێنانی پێشکەوتن و خزمەتکردنی ئابوری نیشتمانی.\nبەرپرسانی ئەنبار لە 8 تشرینی یەکەم پڕۆژەیەکی نوێیان راگەیاند بۆ گەشەپێدانی یەکێک لە کۆنترین و گرنگترین پاڵاوگەکانی نەوت لە وڵاتەکە -- پاڵاوگەی حەدیسە لە خۆرئاوای ئەنبار.\nپاڵاوگەی حەدیسە لە 1949 کراوەتەوە بە یەکەیەکی بەرهەمهێنانەوە کە لە رۆژێکدا توانای بەرهەمهێنانی 6,000 به‌رمیلی هەبوو. یەکەی دووەم لە ساڵی 1982 زیادکرا بە توانای بەرهەمهێنانی 10,000 بەرمیل لە رۆژێکدا.\nدوای ئەوەی ئەنبار لە 2015 کەوتە دەست رێكخكراوی "دەوڵەتی ئیسلامی" (داعش)، پاڵاوگەکە ناچاركرا به راوه‌ستاندنی بەرهەمهێنان.\nکارمەندانی تەکنیکی لە کاتی کارکردندا لە پاڵاوگەی نەوتی حەدیسە لە تشرینی یەکەم. [خاوەنی وێنە: کۆمپانیای پاڵاوگه‌كانی باکور]\nپاڵاوگەیەک بە تەواوی توانای کارکردنەوە\nبەرپرسێکی عێراق، کە داوایکرد ناوی ئاشکرا نەکرێت، بەدیارونای وت پاڵاوگەکە لە 2018 دەستیکردەوە بە کارکردن و له‌سه‌رخۆ توانای بەرهەمهێنانی زیاددەکرد.\nوتی لەوکاتەوەی ناوچەی دەوروبەری پاڵاوگەکە لە دەستی چەکدارانی داعش ئازادکراوە و رێگا سەرەکییەکان کراونەتەوە، ئێستا بە تەواوی توانایه‌وه کاردەکات.\nنەوتی خاو لە کێڵگەکانی پارێزگای کەرکوک دەردەهێنرێت و بەرەو پاڵاوگەکە دەگوێزرێتەوە.\nبەرپرسەکە وتی دەستپێشخەریی گەڕاندنەوەی پاڵاوگەی نەوتی حەدیسە بۆ توانای تەواوەتیی، سێیەمین جۆری دەستپێشخەریی هاوشێوەیە لەم چەندین ساڵای رابردوودا. کۆمپانیا ئەندازیارییە ناوخۆییەکە دەستیکردووە بە کارەکانی بونیادنانی دوو یەکەی دیکە بە توانای بەرهەمهێنانی 10,000 به‌رمیل لە رۆژێکدا. ئەمەش توانای بەرهەمهێنانی پاڵاوگەکە بۆ 36,000 بەرمیل لە رۆژێکدا بەرزدەکاتەوە.\nوتی ئێستا کە ناوچەکە سەلامەتتر و پارێزراوترە، وەزارەتی نەوت دەیەوێت په‌ره‌بدات به سێکتەری نەوت لە ئەنبار.\nئابوریناس و شارەزای بواری نەوت، حەمزە جەواهیری بە دیارونای وت پارێزگای ئەنبار دەوڵەمەندە بە سەرچاوەی کانزایی و هەروەها توانای گەشەپێدانی سەرچاوەکانی وزەی نوێكراوه‌ی هەیە.\nوتی سەرچاوە سروشتییەکان پێکدێن لە فۆسفات و لمی زۆر پۆخت کە بۆ بەرهەمهێنانی سلیکۆن و گه‌یه‌نه‌ری کارەبایی بەکاردەهێنرێت.\nوتی به‌ڵام ئەنبار هێشتا کەموکورتییەکی زۆری لە پڕۆژەکانی نەوتدا هەیە، چونكه سەرچاوە گرنگه‌كانی گازی پارێزگاكه بەشێوەیەکی گونجاو سوودیان لێوەرنەگیراوە.\nوتی سێکتەری پاڵاوتنی نەوتی پارێزگاکە پێویستی بە گەشەپێدانی زیاتر هەیە بۆئەوەی چەند جۆرێکی دیکەی سووتەمەنی بەرهەمبهێنێت. رێژەی بەرهەمهێنانی نەوت پێویستی بە زیادکردن هەیە، دەبێت بگاتە ئاستێکی باڵا بۆئەوەی پێویستیی ناوچەکە پڕبکاتەوە.\nقایمقامی حەدیسه، مەبروک حەمید وتی بەرپرسان هیوادارن پەرەپێدان بە پاڵاوگەی حەدیسە وێنەی پارێزگای ئەنبار بكاته یه‌كێك له بەرهەمهێنەره سه‌ره‌كییه‌كانی نەوت لە وڵاتەکەدا.\nوتی هەرکات دوو یەکە نوێکە بونیادنران، رێژەی چاوەڕوانکراوی بەرهەمهێنانی نەوت لە پاڵاوگەکە رێخۆشدەکات بۆ پەرەپێدانی زیاتر و ئاماژەی کرد بۆ ئەوەش کە بەرپرسان چاوەڕەواندەکەن بەرهەمی رۆژانەی پاڵاوگەکە 70,000 بەرمیل تێبپەڕێنێت، ئەمەش پێویستیی سووتەمەنی پڕدەکاتەوە و رەنگە زیاتریش دابینبکات.\nوتی پاڵاوگەکە پەیوەندیدارە بە پڕۆژەکانی دیکەی نەوتەوە لە پارێزگاکانی باکور و ناوند و باشور.\nبە دیارونای وت: "هەر بەرەوپێشچوونێک لە سوودی سێکتەری نەوتدا دەبێت. هەروەها، ئەوەی کە شوێنی پاڵاوگەکە نزیکە لە سنوورەکانی خۆرئاوا، توانای هەناردەکردنی پێدەبەخشێت."\nوتی سەرباری ئەوەش، "سەرچاوەیەکی گەورەی گازی سروشتیمان هەیە لە کێڵگەی عوكاز لە قائیم (لە نزیک سنووری سوریا) و چەند هەوڵێک لەئارادایە بۆ ئەنجامدانی وەبەرهێنان لەوێ".\nپاڵاوگەی بێجی لە سەلاحەدین ئامادەی کردنەوەیە\nیەکەی دووی سەلاحەدین لەم مانگەدا دەستدەکاتەوە بە کار بە توانای 70,000 بەرمیل لە رۆژێکدا و بڕیارە دواتریش سەلاحەدین 1 بکرێتەوە.


کەمپەینی 'بانگی عەفرین' لە دەربەندیخان ڕاگەیەندرا - RojNews\nڕۆژنیوز – هاوڕی کرێکار\nگروپی گەنجانی خۆبەخش لە شارۆچكەی دەربەندیخان، کەمپەین 'بانگی عەفرین'یان بۆ کۆکردنەوەی کۆمەک و هاوکاری بۆ عەفرین ڕاگەیاند.\nئێوارەی ئەمڕۆ، گروپی گەنجانی خۆبەخش، لە شارۆچکەی دەربەندیخانی سەر بە پارێزگای سلێمانی، کەمپەینی 'بانگی عەفرین'یان لەبەردەم بینای قائیمقامییەتی شارۆچکەکە ڕاگەیاند، بۆ کۆکردنەوە کۆمەک و هاوکاریی بۆ عەفرین.\nئاسۆ عەلی، سەرپەرشتیاری کەمپەینی 'بانگی عەفرین'، بۆ ڕۆژنیوز وتی: وەک پاڵپشتییەک بۆ بەرخۆدانی عەفرین، کەمپەینی کۆکردنەوەی هاوکاریمان بۆ خەڵکی عەفرین ڕاگەیاندووە، وەک چۆن لە ڕابردوودا هاوکاریمان بۆ خەڵکی خورماتوو-یش کۆکردووەتەوە.\nئاماژەی بەوەشکرد: لە کەمپینەکەماندا، دەرمان و شیر بۆ گەلی عەفرین و بەتایبەت منداڵان کۆدەکەینەوە، داوا لە دانیشتووانی شارۆچکەکەمان دەکەین، کە هەرکەسە و بەپێی توانای خۆی هاوکاریی بگەیەنێتە کەمپەینەکەمان.\nسەرپەرشتیاری کەمپەینی 'بانگی عەفرین'، ئەوەشی خستەڕوو، کە کەمپەینەکەیان بۆ ماوەی ١٠ ڕۆژ بەردەوام دەبێت و دوتر هاوکارییەکان دەگەیەننە کانتۆنی عەفرین لە ڕۆژئاوای کوردستان.


ئەمڕۆ 22-1-2021 یادی 75 هەمین ساڵه‌ی دامه‌زراندی كۆماری كوردستانه له‌مهاباد، كه پێشه‌وا قازی محه‌مه‌د نزیكه‌ی ساڵێك له‌رۆژهه‌ڵاتی كوردستان درێژه‌ی به حكومرانی ده‌وڵه‌ته‌كه‌دا، هه‌رچه‌نده ته‌مه‌نی كورت بوو به‌ڵام له‌جیهاندا ده‌نگدانه‌وه‌ی گه‌وره‌ی لێكه‌وته‌وه تاكو ئێستاش جێگه‌ی شانازی هه‌موو كوردێكه‌و چه‌ندین ده‌ستكه‌وتی گه‌وره‌ی بۆ كورد به‌رهه‌م هێنا.\n(كۆماری كوردستان له‌مهاباد):\nسرود: ئه‌ی ره‌قیب\nسه‌رۆك: قازی محه‌مه‌د\nسه‌رۆك وه‌زیر: حاجی بابه شێخ\nسه‌رده‌می مێژوویی: جه‌نگی سارد\nراگه‌یاندنی سه‌ربه‌خۆیی: 22 ی كانوونی یه‌كه‌می 1946\nپاشه‌كش‌ێی سۆڤێت: حوزه‌یرانی 1946\nده‌ستبه‌سه‌راگرتنی له‌لایه‌ن ئێرانه‌وه: 15ی كانوونی دووه‌می 1946\nله‌سێداره‌دانی سه‌ركرده‌كان: 30ی ئازاری 1947\nرووبه‌ر: له‌ساڵی 1946 دا 37437 كیلۆمه‌تر دووجا بووه\nدراو: ریاڵی ئێرانی\nكۆماری كوردستان له ٢ی رێبه‌ندانی 2646ی كوردی، به‌رامبه‌ر به ٢٢ی كانونی دووه‌می 1946 له‌شاری مهابادی رۆژهه‌ڵاتی كوردستان له‌سه‌ر ده‌ستی حیزبی دیموكراتی كوردستان دامه‌زرێنرا.پێشه‌وا قازی محه‌مه‌د وه‌ك سه‌رۆك كۆمار سوێندی یاسایی خوارد، ده‌وڵه‌تێكی كوردی كه‌مته‌مه‌ن بوو، له‌سه‌ده‌ی بیست-دا‌و له‌دوای كۆماری ئاگرێ-له توركیا، دامه‌زرا.\nپایته‌خته‌كه‌ی شاری مه‌هاباد بووه كه ئه‌كه‌وێته باكووری خۆرئاوای ئێران. دامه‌زران و له‌ناوچوونی كۆمار راسته به‌شێك بوو له‌و قه‌یرانه‌ی ئێرانی تێكه‌وتبوو، به‌هۆی ئه‌و ململانێیه‌ی له نێوان ئه‌مریكا و سۆڤیه‌ت دابوو كه جه‌نگی ساردی لێكه‌وتبووه‌وه، به‌ڵام خواستی له‌مێژینه‌و ئاواتی گه‌لی كورد بوو بۆ دامه‌زراندنی ده‌وڵه‌ت و وڵاتێك به‌ناوی كوردستان، پێشینه له‌مانگی ئابی 1941 راپه‌ڕینێكی جه‌ماوه‌ریی كۆنتڕۆڵی ناوچه كوردییه‌كانی له ده‌ستی حكومه‌تی ناوه‌ندیی ئێران ده‌رهێنا.\nله شاری مهاباد، كۆمیته‌یه‌ك له‌كه‌سانی چینی ناوه‌ند به پشتگیری سه‌رۆك خێڵه‌كان ده‌سه‌ڵاتی ناوچه‌كه‌یان گرته ده‌ست. پارتێكی سیاسی به‌ناوی كۆمه‌ڵه‌ی ژیانه‌وه‌ی كوردستان (ژێ كاف) دامه‌زرێنرا. قازی محه‌مه‌د، سه‌رۆكی بنه‌ماڵه‌ی قازی، به سكرتێریی پارته‌كه هه‌ڵبژێردرا. كۆمیته‌كه به سه‌ركردایه‌تیی قازی محه‌مه‌د ناوچه‌كه‌یان به لێهاتوویی و سه‌ركه‌وتنێكی به‌رچاوه‌وه بۆ ماوه‌ی 5 ساڵ تا رووخانی كۆمار به‌ڕێوه‌برد.\nله ئه‌یلولی 1945 قازی محه‌مه‌د‌و سه‌ركرده كورده‌كانی تر سه‌ردانی ته‌ورێزیان كرد بۆ ئه‌وه‌ی چاویان به كونسوڵی سۆڤیه‌ت بكه‌وێت، ده‌رباری پشتگیریكردنی كۆمارێكی نوێ، له‌وێشه‌وه ره‌وانه‌ی باكۆ، ئازربایجانی سۆڤیه‌ت كران. له‌وێ، ئاگاداربوونه‌وه له‌وه‌ی پارتی دیموكراتی ئازربایجان له هه‌وڵی ئه‌وه‌دایه كه ده‌ست به‌سه‌ر ئازربایجانی ئێراندا بگرێت. له 10ی كانوونی یه‌كه‌مدا، پارتی دیموكراتی ئازربایجان ده‌ستی به‌سه‌ر پارێزگای ئازربایجانی رۆژهه‌ڵات دا گرت كه پێشتر به‌ده‌ست سوپای ئێرانه‌وه بوو. قازی محه‌مه‌د بڕیاری دا هاوچه‌شنی ئه‌و كاره دووباره بكاته‌وه، له ١٥ی كانوونی یه‌كه‌مدا، كۆماری مه‌هابادی كوردیی دامه‌زرێنرا.\nله 22ی كانوونی دووه‌می 1946 قازی محه‌مه‌د دامه‌زراندنی كۆماری كوردستانی راگه‌یاند. هه‌ندێك له ئامانجه‌كانیان بڵاوكرایه‌وه كه ئه‌مانه بوون:\n- ئۆتۆنۆمی بۆ كورده‌كانی رۆژهه‌ڵات له‌چوارچێوه‌ی ده‌وڵه‌تی ئێراندا.\n- زمانی كوردیی بكرێته زمانی راگه‌یاندن و خوێندن و ئیداره.\n- هه‌ڵبژاردنی ئه‌نجومه‌نی پارێزگا بۆ كوردستان به‌مه‌به‌ستی چاودێری ده‌وڵه‌ت و بابه‌ته كۆمه‌ڵایه‌تییه‌كان.\n- هه‌موو به‌رپرسه‌كان له‌خه‌ڵكی ناوچه‌كه هه‌ڵبژێردرێن.\n- یه‌كێتی و برایه‌تی له‌گه‌ڵ خه‌ڵكی ئازربایجان.\n- یاسایه‌ك هه‌بێت كه به یه‌كچه‌شن مامه‌ڵه‌ی كرێكار‌و كه‌سایه‌تییه باڵاكان بكات.\n(وه‌زیره‌كانی حكومه‌ته‌كه‌ی قازی محه‌مه‌د) ...\nكابینه‌ی كۆماری كوردستان له مهاباد..\n• حاجی بابه‌شێخ _ سه‌رۆك وه‌زیر\n• مه‌لا حسێنی مه‌جدی _ وه‌زیری عه‌دلیه\n• محه‌مه‌د حسێن خانی ناسراو به‌سه‌یفی قازی _ وه‌زیری به‌رگریی\n• حاجی مسته‌فای داودیی _ وه‌زیری بازرگانیی و تیجاره‌ت\n• مه‌نافی كه‌ریمیی _ وه‌زیری په‌روه‌رده‌و زانیاری (مه‌عاریف)\n• سه‌دیقی حه‌یده‌ریی _ وه‌زیری ته‌بلیغات\n• مه‌حمودی وه‌لیزاده_ وه‌زیری كشتوكاڵ\n• سه‌ید محه‌مه‌دی ته‌ها زاده _ وه‌زیری ته‌ندروستی\n• خه‌لیلی خوسره‌ویی _ وه‌زیری كار\n• ئه‌حمه‌دی ئیلاهیی _ وه‌زیری دارایی\n• عه‌بدولره‌حمانی ئێلخانی زاده _ وه‌زیری موشاویر\n• ئیسماعیلی ئێلخانی زاده _ وه‌زیری ڕێگاوبان\n• كه‌ریمی ئه‌حمه‌ده‌ین _ وه‌زیری پۆست و ته‌له‌گراف\n• موحه‌مه‌د ئه‌مینی موعینی _ وه‌زیری ناوخۆ\nله 26ی ئازاری 1946، به‌هۆی فشاری هێزه رۆژئاواییه‌كان، بۆ نمونه ئه‌مریكا، سۆڤیه‌ت په‌یمانی به حكومه‌تی ئێران دا كه له‌باكوری ئێران ئه‌كشێته‌وه. له مانگی حوزه‌یران-دا، ئێران ده‌ستی گرته‌وه به‌سه‌ر ئازه‌ربایجاندا. ئه‌مه بووه هۆی دابڕانی كۆماری مهاباد له سۆڤێت و دواجار بووه هۆی داڕمانی كۆماره‌كه.\nله‌م خاڵه‌دا، پشتگیرییه‌كان بۆ قازی محه‌مه‌د له كه‌مبوونه‌وه‌دا بوون، به‌تایبه‌تی له نێوان خێڵه كورده‌كاندا كه له‌سه‌ره‌تادا پشتگیرییان لێده‌كرد. به‌رهه‌م و سه‌رچاوه‌ی داراییان نه‌ما‌و شێوازی ژیانیان به‌هۆی دابڕانه‌كه‌وه به‌ره‌و سه‌ختی چوو. یارمه‌تی دارایی و سه‌ربازی له سۆڤێته‌وه نه‌ما‌و خێڵه‌كان هیچ هۆكارێكیان بۆ پشتگیریكردنی قازی محه‌مه‌د نه‌ئه‌بینییه‌وه. زۆرێك له خێڵه‌كان قاز‌یان به‌جێ ده‌هێشت.\nله 5ی كانوونی یه‌كه‌م، ئه‌نجومه‌نی شه‌ڕ به قازی محه‌مه‌دیان راگه‌یاند، كه رێ له‌هه‌ر په‌لامارێكی سوپای ئێران ده‌گرن كه بكرێته سه‌ر ناوچه‌كه. له 15ی كانوونی یه‌كه‌م، سوپای ئێران هاته ناوچه‌كه‌و ده‌ستی به‌سه‌ر مهاباد دا گرت.\nله‌گه‌ڵ هاتنیان، چاپخانه‌ی كورد‌یان داخست، فێركردنیان به زمانی كوردی قه‌ده‌غه كرد، هه‌ر كتێبێكی كورد‌یان بدۆزیایه‌ته‌وه ئه‌یانسوتاند. دواجار له 31ی ئازاری 1947، قازی محه‌مه‌د به تۆمه‌تی خیانه‌ت له‌ده‌وڵه‌تی ئێران، له‌مهاباد له‌سێداره دراو شه‌هید كرا.\nتاوانه ئاڕاسته‌كراوه‌كان بۆ پێشه‌وا قازی محه‌مه‌د سه‌رۆكی كۆماری كوردستان له مهاباد\n- بازرگانی نه‌وت له‌گه‌ڵ روس به‌بێ ڕه‌زامه‌ندیی ده‌وڵه‌تی ناوه‌ند.\n- ده‌ستكاریكردنی نه‌خشه‌ی ئێران.\n- دروستكردنی ئاڵا بۆ كۆمار.\n- لێدانی سكه به‌ناوی كوردستان.\n- سازدانی نه‌خشه‌ی كوردستانی گه‌وره.\n- هێنانی بێگانه.\n- هاندانی خه‌ڵك دژی ئێران و شا.\n- به‌ڵێن به‌ستن له‌گه‌ڵ روس دژی ئێران.\n- راگه‌یاندنی سه‌ربه‌خۆیی. \n- كۆبوونه‌وه‌و چوونه ده‌ره‌وه‌و هاتوچۆ بۆ روسیاو ئازه‌ربایجان.\n-گرێدانی په‌یماننامه‌ی بازرگانی بێ پرسی تاران.\n- كوشتنی كارمه‌ندانی میری و سوتاندنی ماڵه‌كانیان. \n قازی هه‌مووی ره‌تكرده‌وه، جگه چونی بۆ ئازه‌ربایجان و دروستكردنی ئاڵا بۆ كۆمار.\nقازی محه‌مه‌د ئه‌گه‌رچی وه‌ك هه‌ندێك سه‌ركرده‌ی تر توانای ده‌ربازبوون و هه‌ڵاتنی هه‌بوو، به‌ڵام قازی ڕازیی نه‌بوو ژن و مناڵی كورد له‌ژێرده‌ستی دوژمنه‌كه‌ی به‌جێبهێڵێت و سه‌ره‌نجام به‌سه‌ربه‌رزییه‌وه په‌تی سێداره‌ی هه‌ڵبژارد و له 31 ئاداری سالی 1947 دا قازی محه‌مه‌دو ژماره‌یه‌ك له هاوكاره‌كانی له‌لایه‌ن ده‌سه‌ڵاتدارانی ئێرانه‌وه له سێداره‌دران.


تورکیا دەڵێت ئەمەریکا بەڵێنی داوە چەکەکانی بە یەپەگەی داون لە دوای شەڕی داعش وەریانبگرێتەوە\nتورکیا دەڵێت وەزیری بەرگری ئەمەریکا گوتویەتی ئەو چەکانەی بە هێزەکانی یەپەگەیان داوە بۆ شەڕی دژی داعش، لە پاش تەواوبوونی شەڕەکە لێـیان دەسێنـنەوە.\nئاژانسی دەنگ‌وباسی ئانادۆڵوی فەرمی تورکیا ئەمڕۆ پـێنجشەممە ڕایگەیاند چەند سەرچاوەیەک لە وەزارەتی بەرگری لە ئەنکەرەگوتوویانە جەیمس ماتس وەزیری بەرگری ئەمەریکا نامەیەکی بۆ فکری ئیشق هاوتا تورکەکەی ناردووە و تیایدا زانیاری داوە لە بارەی ئەو چەکانەی ئەمەریکا بە یەپەگەی داون کە هەر هەموویان تۆمارکراون و وێنەیان گیراون و نووسیویەتی لە پاش شکستهێنان بە داعش چەکەکان وەردەگرنەوە.\nدەشڵێن جەختی لەوەش کردووە مانگانە لیستی ئەو چەکانەی بە یەپەگەی دەدەن ڕادەستی تورکیای دەکەن و ئەو ڕاوێژکارە لەشکریـیانەی ئەمەریکا لە ناوچەکەدا هەن بۆ مسۆگەرکردنی مانەوەی ئەو چەکانەیە لە ناو سوریا. پاشان گوتوشیەتی ئەو هێزە خۆجێـیانەی لە ڕەققە شەڕی داعش دەکەن 80% لە نەتەوەی عەرەبن.\nئاژانسەکە دەشڵێت سەرچاوەکان گوتوشیانە وەزیری بەرگری ئەمەریکا باسی لەوەش کردووە پەیوەندیـیەکانی ئەمەریکا لەگەڵ هێزەکانی سوریای دیموکرات تەکتیکین، بەڵام ئەوانەی لەگەڵ تورکیادت هەیەتی ستراتیژین و زۆر لە شەڕی داعش گەورەترن.\nئەم ڕاگەیاندنەی تورکیا لە کاتێـکدایە کە هێزەکانی سوریای دیموکرات پـێشڕەوی باشیان کردووە بۆ ناو شاری ڕەققە لە ماوەیەکی کورتدا و هەروەها نزیکبوونەتەوە لەوەی شارەکە بە تەواوی گەمارۆ بدەن.